c: text/html

text:
Nyamagabe: Abaturage barakangurirwa kugira uruhare mu bikorwa by’iterambere.
Abitabiriye inama bateze amatwi umuyobozi w’akarere ka Nyamagabe. Ihuriro ry’imiryango itari iya leta rikorera mu karere ka Nyamagabe rirakangurira abaturage bo muri aka karere kugira uruhare More...
Mu ntara y’Iburasirazuba igenamigambi ry’ibikorwa rizibanda ku bukungu
Igenamigambi ry’ibikorwa bigenewe abaturage muri uyu mwaka wa 2012, mu ntara y’iburengerazuba, ngo rizibanda  ku kuzamura ubukungu muri rusange hifashishijwe  ibikorwa bizabasha gutanga More...

robotstxt: allowed

filter: keep


text:
Umuhungu abeshejweho no kuboha uduseke abandi babyita iby’abakobwa
Bamwe mu rubyiruko rwo mu Bugesera rwihangiye imirimo, bavuga ko bagenzi babo babuze akazi babyitera kuko usanga barangwa n’ubunebwe.
Kwizera Samuel ni umuhungu umwe rukumbi uri muri Koperative COVANYA, igizwe n’urubyiruko 54 rw’abakobwa baboha uduseke ndetse n’ibindi bikoresho nk’ibikapu n’ibindi yo mu Murenge wa Nyamata.
Aravuga uburyo yinjiye muri iyi koperative amazemo imyaka ibiri, nyuma y’uko yari arangije amashuri yisumbuye abona nta cyizere cyo gushaka akandi kazi.
Agira ati “ Ndagije ishuri nasanze ntagomba guhora nicaye mu rugo ni bwo negereye iyi koperative ngo banyigishe ibyo bakora nanjye ndabimenya ubwo mba mbonye akazi gutyo”.
Kuba ari kumwe n’igitsinagore muri koperative, avuga ko nta pfunwe bimuteye, ahubwo agahamagarira n’urundi rubyiruko kugana amatsinda n’amakoperative.
Ati“ Benshi bagiye banca intege ngo nkora imirimo y’abakobwa, ariko sinabyitaye kuko nzi icyo nshaka kuko ubu ninjiza amafaranga ibihumbi 60 buri kwezi kandi nakuyemo ibyo mba nashoye”.
Yamuragiye Betty bari muri koperative imwe ashinja urubyiruko rutagira akazi ubunebwe kandi rwagakuye amaboko mu mifuka.
Ati“ Urubyiruko rukwiye kwishyira hamwe rugashaka icyo rukora, birashoboka kuko natwe twumvaga bitashoboka ariko byarakunze”.
Umuhuzabikorwa w’inama y’igihugu y’urubyiruko mu Bugesera Mutware Antoine, avuga ko urubyiruko rugaragaza ikibazo cy’ubushomeri ari urutitabira gahunda za Leta ngo ruhabwe impanuro zarufasha.
Avuga ko igisubizo kuri rwo ari ukurwegera mu Midugudu ngo babumbirwe hamwe mu matsinda no mu ma koperative bakitabwaho n’inzego z’ibanze mu buzima bwa buri munsi.
Imibare iherutse gushyirwa ahagaragara n’ikigo cy’igihugu cy’ibarurishamibare mu Rwanda, igaragaza ko 13,6% by’urubyiruko mu Rwanda nta cyo gukora rufite.
Leta y’u Rwanda ikaba yarashyize muri buri murenge Abantu babiri bagomba kujya bakorera imishinga urubyiruko, kugirango rurusheho kwihangira imirimo.


text:
Kamayirese Erasme yashyize hanze amashusho y’indirimbo ye ya mbere yise ‘Unbelievable’ nyuma y’umwaka asoje amasomo ya muzika ku Nyundo mu Karere ka Rubavu kuko nyuma yo kuva ku ishuri yahise ahura n’inshingano nyinshi.
Uyu muhanzi avuga ko afite inshingano nyinshi ari yo mpamvu yatinze gushyira hanze indirimbo, ati “nkiva ku ishuri nari mfite inshingano nyinshi zirimo no kuyobora bagenzi banjye twiganye bituma ntita kuri muzika yanjye ni yo mpamvu natinze gukora indirimbo.”
Nyuma y’igihe gito Erasme avuye ku Nyundo yahise ahabwa akazi ko kwigisha muri iri shuri.
Avuga ko ku kwezi ashobora kwinjiza ari hagati y’ibihumbi 700 na 800 by’amafaranga y’u Rwanda bishobora gutuma yirwanaho mu bikorwa bye bya muzika.
Kamayirese yabwiye ikinyamakuru Izubarirashe.rw ko usibye kuba ari umwalimu ku ishuri ryo ku Nyundo ari n’umuyobozi witsinda rya “Sebeya Band (imfura zo muri iri shuri).


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
3 Nuko Salomo aba umukwe+ wa Farawo umwami wa Egiputa, arongora umukobwa we+ amujyana mu Murwa wa Dawidi,+ kugeza igihe yarangirije kubaka inzu ye+ n’inzu ya Yehova+ n’urukuta rugose Yerusalemu.+
2 Icyakora abantu batambiraga ibitambo ku tununga,+ kuko kugeza icyo gihe nta nzu yari yarubakiwe izina rya Yehova.+
3 Salomo akomeza gukunda+ Yehova yumvira amategeko ya se Dawidi.+ Icyakora ku tununga+ ni ho yoserezaga ibitambo.
4 Nuko umwami ajya i Gibeyoni+ gutambirayo ibitambo, kuko aho ari ho hari akanunga gakomeye kurusha utundi.+ Salomo yosereza kuri icyo gicaniro ibitambo igihumbi bikongorwa n’umuriro.+
5 Salomo ari i Gibeyoni Yehova amubonekera+ mu nzozi+ nijoro. Imana iramubwira iti “gira icyo unsaba ndakiguha.”+
6 Salomo aravuga ati “wowe ubwawe wagiye ugaragariza ineza nyinshi yuje urukundo+ umugaragu wawe data Dawidi kuko yagenderaga imbere yawe mu kuri, akiranuka+ kandi afite umutima ugutunganiye. Wakomeje kumugaragariza iyi neza nyinshi yuje urukundo, umuha umwana ngo yicare ku ntebe ye y’ubwami nk’uko bimeze uyu munsi.+
7 None Yehova Mana yanjye, wagize umugaragu wawe umwami mu cyimbo cya data Dawidi kandi ndi umwana muto.+ Sindaba inararibonye.+
8 Umugaragu wawe ndi hagati y’ubwoko watoranyije:+ ni abantu benshi cyane batabarika kubera ubwinshi bwabo.+
9 Uhe umugaragu wawe umutima wumvira kugira ngo acire imanza+ ubwoko bwawe, amenye gutandukanya icyiza n’ikibi.+ None se ni nde wabasha gucira imanza+ ubu bwoko bwawe butoroshye?”+
10 Yehova ashimishwa n’ibyo Salomo amusabye.+
11 Imana iramubwira iti “ubwo ibyo ari byo usabye, ntiwisabire kurama cyangwa ngo wisabire ubukire+ cyangwa ubugingo bw’abanzi bawe, ahubwo ukisabira ubwenge bwo guca imanza,+
12 nzaguha ibyo unsabye.+ Nzaguha umutima w’ubwenge no gusobanukirwa,+ ku buryo nta muntu uzahwana nawe mu bakubanjirije, kandi no mu bazagukurikira nta wuzahwana nawe.+
13 Ndetse nzaguha n’ibyo utasabye.+ Nzaguha ubukire+ n’icyubahiro, ku buryo nta n’umwe mu bami uzahwana nawe iminsi yose yo kubaho kwawe.+
14 Kandi nugendera mu nzira zanjye, ugakomeza amabwiriza yanjye+ n’amategeko yanjye nk’uko so Dawidi yabigenje,+ nzaguha no kurama.”+
15 Salomo akangutse+ asanga yarotaga. Nuko aza i Yerusalemu ahagarara imbere y’isanduku+ y’isezerano rya Yehova, atamba ibitambo bikongorwa n’umuriro n’ibitambo bisangirwa,+ kandi akoreshereza ibirori+ abagaragu be bose.+
16 Hashize igihe abagore babiri bari indaya+ basanga umwami bahagarara imbere ye.+
17 Umugore umwe aravuga ati “nyagasani,+ jye n’uyu mugore tubana mu nzu. None nabyaye umwana turi kumwe mu nzu.
18 Hashize iminsi itatu mbyaye, uyu mugore na we arabyara, turi kumwe twembi. Nta wundi muntu wabanaga natwe mu nzu, uretse twe twembi.
19 Nyuma yaho umwana w’uyu mugore yaje gupfa nijoro, kuko yari yamuryamiye.
20 Nuko mu gicuku arabyuka afata umwana wanjye amukura iruhande rwanjye igihe umuja wawe nari nsinziriye, amushyira mu gituza cye; naho umwana we wapfuye amushyira mu gituza cyanjye.
21 Nkangutse ngo nonse+ umwana wanjye, nsanga yapfuye. Ariko mu gitondo mwitegereje neza nsanga atari uwo nabyaye.”
22 Icyakora wa mugore wundi aravuga ati “oya, umwana muzima ni we wanjye, uwawe ni we wapfuye!” Wa mugore wa mbere akomeza kuvuga ati “oya, uwawe ni we wapfuye, umuzima ni uwanjye.” Bakomeza guterana amagambo imbere y’umwami.+
23 Amaherezo umwami aravuga ati “uyu aravuga ati ‘uyu mwana muzima ni uwanjye, uwawe ni we wapfuye!’ Uriya na we akavuga ati ‘oya, umwana wawe ni we wapfuye, umuzima ni uwanjye!’ ”
24 Umwami aravuga+ ati “nimunzanire inkota.” Nuko bazanira umwami inkota.
25 Umwami aravuga ati “uyu mwana muzima nimumucemo kabiri, igice kimwe mugihe umugore umwe, ikindi mugihe undi.”
26 Ariko umugore wari nyina w’uwo mwana amugirira+ impuhwe za kibyeyi,+ ahita abwira umwami ati “nyihanganira gato+ nyagasani! Uyu mugore nimumuhe umwana muzima! Nyamuneka ntimumwice.” Wa mugore wundi we aravuga ati “nimumucemo kabiri twese tumubure!”+
27 Umwami aravuga ati “uwo mwana muzima ntimumwice; mumuhe uyu mugore kuko ari we nyina.”
28 Abisirayeli bose bumvise urubanza+ umwami yaciye baramutinya cyane,+ kuko babonaga ko yari afite ubwenge+ buturuka ku Mana bwatumaga aca imanza neza.
Yohereze
Yohereze
BIBILIYA-UBUHINDUZI BW'ISI NSHYA
1 Abami 3
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Hari ubwo bemera kwakira agakiza kubera ko bazi yuko bazakaboneramo ibitangaza bikomeye, imibereho myiza itangaje, amahoro asesuye, ubutunzi bwinshi, urubyaro, icyubahiro n’ibindi byinshi bijyanye n’umunezero gusa.
Nibyo rwose kubaha Imana ni iby’igiciro kitagereranywa hari ibyiza byinshi uhabonera, uretse na biriya tuvuze haruguru, kubaha Imana bitanga n’amahoro yo mu mutima no kunyurwa utabona ahandi.
Nyamara ariko kandi nkuko Yesu ubwe abyihamiriza, arikumwe n’abigishwa be abasobanurira iby’iyi nzira y’umusaraba we nkuko tubibona mu butumwa bwiza uko bwanditswe na Matayo, Yesu yababwiye amagambo akomeye ati «Umuntu nashaka kunkurikira yiyange yikorere umusaraba we ankurikire, kuko ushaka kurengera ubugingo bwe azabubura ariko utita ku bugingo bwe ku bwanjye azabubona.» (Matayo 16.24-25).
Muri iyi nzira y’agakiza turimo nk’abakiristu, Yesu atwerurira ko atari imibereho y’umunezero gusa ahubwo haromo no guhatana no kurwana na Satani umwanzi wacu n’imyuka mibi. Ni byinshi bimwe na bimwe duhura na byo mu gukurikira Yesu: ibyago, amakuba, inzara n’ingorane z’uburyo bwinshi.
Hari ubwo mu mibereho yawe nk’umukiristu, wireba ukabona ni wowe uhorana ibigeragezo bidashira kandi nyamara uko wisuzumye ugasanga ntacyo umutima wawe ugushinja muri ibyo bihe cyatuma uvuga ko ari ingaruka z’icyaha zikugeraho, ari naho bamwe muri twe twihutira gushaka abadusengera ngo ni imivumo karande yo mu miryango abandi ngo ni abadayimoni babateye bagashaka ko babasengera ngo babohoke, ariko tukibagirwa ko agakiza k’Imana atari ak’igihe cy’umunezero gusa, ahubwo hari nubwo Imana ibyemera kakaba n’ak’igihe cy’ibigeragezo n’amakuba.
“Hahirwa umuntu wihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda.” (Yakobo 1.12)
Inyigisho zigoretse iyo zigusanze mu bigeragezo zirakuyobya
Hari ubwo Imana yemera ko ikigeragezo runaka kikugeraho kugira ngo wige umenye uko ukwiye kwitwara muri ibyo bihe nk’umwana wayo ikunda. Ibi birajyana nuko iyo uri muri ibyo bihe by’ikigeragezo uhura n’inyigisho ziyobya, aho bamwe mu bigisha, bigisha amagambo ashingiye ku nyungu zabo bwite, bakigisha bavuga ko umukiranutsi w’Imana adashobora kugeragezwa, umukiranutsi w’Imana ngo ntashobora gukena, ntashobora kurwara, umukiranutsi w’Imana ntiyagendesha ibirenge cyangwa gusonza kandi ngo isi n’ibiyuzuye ari ibyayo, umukiranutsi w’Imana ngo imigisha yose iri imbere ye.
Yego simbihakana rwose imigisha y’Imana irahari pe. Ariko Bakundwa bene Data, ndabibutsa ko iyo migisha nubwo ari twe yagenewe ariko tutayihabwa uko twishakiye kuko Imana ni Imana izi ubwenge butangaje. Ni Imana ishobora kubona yuko nikugomororera iyo migisha yose uzahita ugwa ukayibagirwa, ukayitera umugongo ikakubura bityo bigatuma yanzura kudahutiraho.
Hari aho iyo migisha tuyihererwa
Nta handi duhererwa iyo migisha ni mu bushake bw’Imana. Muri ubwo bushake bw’Imana rero ntabwo akenshi naho uzahasanga ari mu mudendezo gusa Oya! Aho naho turahageragerezwa, aho naho turaharwanyirizwa, mu bushake bw’Imana hari nubwo dukubitika rwose abantu bakatwibazaho, yewe hari n’igihe kigera natwe ubwacu tukibaza ku Mana, gushidikanya kukaza tugatangira kuvuga tuti: “Imana ntihari, Imana ntibaho” n’ibindi.
Mu byukuri si uko Imana idahari kuko ituretse nk’uko tubyibwira twashira nta n’umwe Satani yarebera izuba. Ikibazo kinini gihari nuko abantu b’Imana benshi ntibashaka kugeragezwa ahubwo barashaka kubaho mu mudendezo wuzuye nkaho twageze iyo tugana kandi ntibishoboka. Mu gihe cyose tukiri muri iyi si, ibi ntibizashoboka ko tuba mu mudendezo wonyine gusa gusa.
Ni ngombwa ko habaho n’igihe cyo kugeragezwa kugira ngo bidukebure tutibwira ko twageze iyo tujya tukirara, bityo uku kugeragezwa kwacu gutume turushaho gukomeza kugira inyota yo gushaka Imana no gukomeza kwifuza Gakondo yacu yo mu ijuru aheza twabikiwe n’Uwiteka Imana idukunda. Muri Bibiliya mu gitabo cy’Imigani 3: 11-12 niho dusoma ngo: “Mwana wanjye ntuhinyure igihano cy’Uwiteka kandi ntiwinubire y’uko yagucyashye kuko Uwiteka acyaha uwo akunda nkuko umubyeyi acyaha umwana we yishimira.”
Bibiliya Ijambo ry’Imana itubwira neza ngo “Abo bose bapfuye bacyizera bari batarahabwa ibyasezeranijwe ahubwo babirebaga biri kure cyane bakabyishimira bakavuga ko ari abashyitsi n’abimukira mu isi, abavuga batyo baba berekana ko bashaka Gakondo. Kuko iyo baza gukumbura aho bavuye baba barabonye uburyo bwo kuhasubira ariko noneho barashaka Gakondo yo mu ijuru iruta icyo gihugu bavuyemo kuba cyiza, nicyo gituma Imana idakorwa n’isoni zo kwitwa Imana yabo.” (Abaheburayo 11.13)
Kutizera bitera gusubira inyuma mu mutima, intege nke zitera gusubira inyuma mu mutima, ubukene nabwo bwatera gusubira inyuma, kubura urubyaro bitera gusubira inyuma mu mutima, yewe n’ubutunzi bwinshi nabwo bushobora kugutera gusubira inyuma, ubupfakazi n’ubupfubyi, intambara z’uburyo bwose byagutera gusubira inyuma mu mutima.
Nyamara nshuti bavandimwe, twebweho twirinde gusubira inyuma kubw’ibyo duhura nabyo, haracyasigaye igihe gito cyane kandi uzaza ntazatinda, umukiranutsi w’Imana azabeshwaho no kwizera nyamara nasubira inyuma umutima w’Imana ntuzamwishimira.
“Ariko twebweho abizera ntidufite gusubira inyuma ngo turimbuke ahubwo dufite kwizera kugira ngo tuzakize ubugingo bwacu.” (Abaheburayo 10.37-39)
Nubwo bimeze bityo hari ihumure tugendana
Uku gukurikira Yesu nubwo yabwije abantu ukuri ko atari buri muntu wese ubasha kwemera kwihanganira ibibazo, ibigeragezo n’ingorane biri muri iyo nzira, Yesu Kristo yatanze ihumure nk’isezerano ridakuka ku bantu bose bazemera kwihanganira ibyo bibazo biri mu nzira yo kumukurikira.
Ahumuriza abantu abivuga ubwo umwigishwa we witwa Petero, Bibiliya ivuga ko yari umwe mu bigishwa bakundaga kubaza ibibazo Yesu, maze Petero ashize amanga abaza Yesu uko abemeye gusiga ibyabo bakamukurikira icyo bizabamarira. Yesu wari ufite ibisubizo byuje ubwenge butangaje yamusubije igisubizo cyiza ati « Umuntu wese wasize urugo cyangwa bene se, cyangwa bashiki be, cyangwa nyina, cyangwa abana, cyangwa amasambu kubw’izina ryanjye uwo azahabwa ibibiruta inshuro ijana kandi azaragwa n’ubugingo buhoraho » (Matayo 19.27-29)
Icyo nkundira iyi Mana twakurikiye nuko nubwo yakwemera ko ugeragezwa ntishobora kukureka burundu ngo igutere umugongo, ahubwo uko urushaho kuyegera nayo igenda iguha imbaraga zo kubikomeramo kugeza ubwo ubisohotsemo nk’intwari inesheje.
Nshuti Bavandimwe, ndabarema umutima rwose yuko aho tugana (mu ijuru) hari ubutunzi bw’agaciro kuruta ubwa hano turi, hari icyubahiro tuzahabwa n’iyi Mana twakurikiye kiruta cyane icyo duhora dushakashaka buri munsi. Umubabaro agahinda ibyago gusonza n’ibindi bitubabaza ntibizibukwa ukundi.
Mureke dukomere mu nzira y’Imana, nubwo bigoye dukomeze tujye imbere hari ingororano ziri imbere ku bizera. Renza amaso ibyo ubona ubu, uharanire gusingira icyo Kristo yagufatiye aribwo bugingo buhoraho. Haranira gushakashaka icyo Umwami Mana ashima abe aricyo ukora, uharanire kubaha Imana iminsi yose nubwo bitoroshye, ariko burya nasanze nta kiruta kubaha Imana mu bibaho byose. Amen
Ijambo ry’Imana muritegurirwa n’umuryango w’ivugabutumwa witwa Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu: [email protected]


text:
Abanyeshuri bagera ku 1038 bahawe impamyabumenyi z’icyiciro cya kabiri n’icya gatatu cya Kaminuza, mu masomo atandukanye atangirwa muri Kaminuza yigenga ya Kigali...
Tariki ya 7 UUkuboza 2017, Inama y’umutekano yaguye y’Akarere yateranye iyobowe n’Umuyobozi w’Akarere ka Gatsibo Gasana Richard. Bshishikajwe n’ikibazo cy’umutekano Iyi nama...
Tariki ya 27 Ugushyingo 2017, Minisitiri w’Intebe w’u Rwanda Dr. Edouard Ngirente ari kumwe n’abandi bayobozi batandukanye basuye imishinga yo kuhira imyaka...
Abarwanya Ubutegetsi bwa Kagame babishaniye mo Abarwanya ubutegetsi bw’u Rwanda bakomeje kunanirwa kumvikana bagahita mo kugundaguranira iyo mu bwihisho, byabananira bakajya mu...
Mu minsi ishize humvikanye amakuru ko igihugu cy’ubufaransa cyongeye gusubukura iperereza ku rupfu rw’uwari Perezida w’u Rwanda Gen. Maj. Juvenal Habyarimana, waguye...
Umugoroba w’ababyeyi ni igitekerezo cyavutse mu mwaka wa 2010.Watangiye bawita akagoroba k’abagore kagamije kabafashaga kwinegura no kwihwitura. Kubera akamaro kagaragaje hafashwe icyemezo, ako kagoroba...
Umuvunyi Mukuru Anastase Murekezi, arasaba urubyiruko rwo mu Ntara y’Amajyepfo kwitoza umuco wo kurwanya ruswa kuko kurwanya ruswa bagomba kubitangira bakiri bato...
Ibi ni ibyavugiwe mu nama yahuje abanyamabanga Nshingwabikorwa b’imirenge, abayobozi b’ibigo by’amashuri, ab’ibigo nderabuzima n’ibitaro n’abafatanyabikorwa bose mu isuku. Iyi nama yari...
Tariki ya 9 Ukwakira 2017, wari umunsi mpuzamahanga wo kuzirikana abashehe akanguhe ku isi yose. Mu murenge wa Kimisagara, Akarere ka Nyarugenge, ...
Ibyo gufata ubutegetsi anyuze muri politiki biramunaniye arishakira ifaranga Nyuma yo gukoresha imbaraga zose zamugeza ku butegetsi bikananira, ubu yahinduye umuvuno, yiyemeza...


text:
KCB igiye kwizihiza Umunsi w’abagore iharanira kuzamura abayikoramo
Banki y’Abanya-Kenya (KCB) ikorera mu Rwanda, ivuga ko igiye gufasha abagore bayikoramo mu myanya yo hasi kuzamuka bakajya mu buyobozi bwayo.
Iyi banki ivuga ko kimwe n’ahandi, nayo ifite abagore bake mu myanya y’ubuyobozi. Uwitwa Nicole Kamanzi, niwe muyobozi muri KCB-Rwanda wenyine uri ku rwego rw’abahagarariye amashami.
Iyi banki ivuga ko nayo ishaka kwizihiza umunsi mpuzamahanga w’umugore ifite ijambo, kuko ngo yasanze yari isanganywe ikibazo cy’umubare muto w’abagore bari mu buyobozi.
Nicole Kamanzi uyobora ishami rya Remera ati“Nijye jyenyine uyobora ishami ry’iyi banki mu Rwanda, ahandi(mu bindi bihugu) barahari. Ndi mu baharanira ko abayobozi nkanjye babaho”.
“Uyu ni umuco karande w’abagore bahora biyumvisha ko gufata inshingano atari ibintu byabo, ariko si ko bigomba guhora kuko niba twaragiye mu mashuri nk’abahungu, tugomba no gukora akazi nk’uko bagakora.”
Uwitwa Emmanuella Nzahabonimana nawe, ni we mugore wenyine ushinzwe ibijyanye no gukanika ibikoresho by’ikoranabuhanga muri KCB; uwo mwanya nawo ngo urimo abagore mbarwa mu Rwanda.
Yagize ati”Twumva ko gukora mu nsinga ari iby’abagabo gusa, nyamara ubu bwoba bushingiye ku busa.
Aha harimo amahirwe kuko nasanze dufite ubushobozi bungana n’ubw’abagabo mu kumenya ibintu”.
Umuyobozi ushinzwe abakozi muri KCB, Catherine Turinawe asobanura ko buri gihe iyo bahamagaje abakozi bashya, binjiza umubare w’abagore ungana n’uw’abagabo, ariko ngo ntibasobanukirwa impamvu kuzamuka mu ntera byitabirwa n’abagabo gusa.
Abagore bake bari muri KCB biyemeje gukangurira bagenzi babo gutinyuka guhatanira imyanya y’ubuyobozi.
Ubuyobozi bw’iyo banki nabwo bukavuga ko buzatanga amahugurwa ku bakora mu myanya yo hasi, kugira ngo bagire ubushobozi bwo guhatana na basaza babo.
Umunsi mpuzamahanga w’umugore wizihizwa buri wa 08 Werurwe, ku ruhande rw’u Rwanda uzaba ari igihe cyo gukangurira abagore kwita ku nshingano zabo, nk’uko Minisiteri y’uburinganire n’iterambere ry’umuryango(MIGEPROF) ibitangaza.


text:
Abantu batandukanye bagaragaza ko umwana aba afite intananya igihe umwana yavutse afite akanana (agahu gahuza ururimi n’urwasaya rwo hepfo) karekare ku buryo kagera ku isonga y’ururimi. Umwana wakavukanye ngo ntabasha kuzamura ururimi, bikagaragara cyane cyane iyo ari kurira.
Nk’uko bivugwa na benshi mu Banyarwanda, ngo iyo kano gahu kadaciwe umwana akiri muto ashobora gukurizamo ubumuga bwo kutavuga, ibi bigatuma umubyeyi wese ugasanganye umwana we yihutira kugacisha kugira ngo umwana we atazahura n’icyo kibazo.
Ayinkamiye Liliane ni umubyeyi ufite umwana utaruzuza umwaka. Yavuze ko afite ubwoba bw’uko umwana we azahura n’ikibazo cyo kutavuga kuko ngo usanga abandi babyeyi bamubwira ko afite intananya.
Ayinkamiye yagize ati "mfite impungenge zuko umwana wanjye ashobora kutazavuga”.
Kuri iki kibazo, umuganga uvura indwara z’abana utarashatse ko amazina ye atangazwa yavuze ko intananya atari indwara.
Yagize ati "mu by’ukuri ntabwo ari indwara, kuko nta nkurikizi igira. Umwana wavukanye intananya cyangwa akanana kagera ku isonga y’ururimi, nta bumuga bwo kutavuga ahura nabwo mu gihe kadaciwe nk’uko bivugwa na benshi, gusa ugafite ntasakuza cyangwa ngo avuze induru. Gucisha umwana intananya ni ibyinjiye mu mitwe y’abantu naho ubundi nta bumuga burimo”.
Yakomeje agira ababyeyi inama yo kujyana abana babo kwa muganga mu gihe bakeka ko bafite ibibazo, kugira ngo bahabwe ubufasha cyangwa se bavurwe, aho kubajyana mu bavuzi ba gihanga usanga ngo bahimba indwara zitabaho, bityo abana bakaba bakurizamo ibindi bibazo.
Sobanukirwa n’indwara y’Intananya
Abantu batandukanye bagaragaza ko umwana aba afite intananya igihe umwana yavutse afite akanana (agahu gahuza ururimi n’urwasaya rwo hepfo) karekare ku buryo kagera ku isonga y’ururimi. Umwana wakavukanye ngo ntabasha kuzamura ururimi, bikagaragara cyane cyane iyo ari kurira.


text:
Tugeze hafi ku mpera z’umwaka wa liturgia B. Ni akanya ko gusubiza amaso inyuma tukareba ibyo twagezeho, ibyiza tukabyishimira kandi tukabikomeza, ibibi bikatubabaza kandi tukiyemeza kutazabisubira tugafata imigambi mishya. Uko dusatira impera z’umwaka niko n’amasomo ya liturgia atwibutsa ko iyi si nayo izagira iherezo, ko tutazatura nk’ imisozi n’ibibaya, ko tuzabazwa icyo twayikozemo. Nicyo n’amasomo y’iki cyumweru cya 33 agarukaho, aho batwibutsa ko iyi si n’ibiyirimo byose bizashira, uwo munsi buri wese akazahemberwa ibyiza yakoze cg agahanirwa ibibi yakoze.
Bavandimwe, ntabwo Imana yaturemye kugira ngo izaducire urubanza, yaturemye kubera urukundo, kugira ngo tugirane umubano udutegurira kuzabana nayo ubuziraherezo. Nubwo muntu yahemutse, Imana yagumye kuba indahemuka igera naho iduha umwana wayo ngo aducunguze amaraso ye, igitambo cye cyongera kuduhuza n’Imana nkuko Pawulo Mutagatifu abitwibutsa mu isomo rya 2 ry’iki cyumweru cya 33. Aha twavuga ko uburwayi bwacu bwabonewe umuganga uduha umuti. Ese uwo muti turawunywa? Imana yadukopeje ikizamini ese tuzatsindwe twaraburiwe? Ntawe twabyifuriza.
Ubutumwa bw’umuhanuzi Daniyeli bwaje bukenewe kuko umuryango w’Imana wari mu magorwa akomeye, utotezwa kuko wari warajyanywe bunyago i Baburoni. Iyo umuntu ari mu byago abanzi bamwishimaho, aba akeneye umuhoza, umugarurira ikizere cyo kubaho. Daniyeli aratwibutsa ko umunsi uzagera tugasomerwa raporo y’ibyo twakoze, muri make aratubwira ngo turye turi menge, tuzacirwa urubanza rw’intabera, urubanza rutajuririrwa, tutagifite umwanya wo kwisubiraho kuko tuzaba twarawuhawe uhagije. Igihe cy’isarura, ngo Abamalayika bazoherezwa mu mpande enye z’isi bakoranye intore z’Imana nkuko Ivanjiri yabitubwiye.
None se bavandimwe ni hehe twakomanga ngo tuzarokoke? Ni ikihe kiguzi twatanga ngo tuzandikwe mu gitabo cy’ubugingo? Ibisubizo by’ibibazo mu gutegura ejo hazaza heza Pawulo mutagatifu yabyibukije Abahebureyi, ariko natwe tugomba kubikurikiza kugira ngo dushobore gukira. Ejo hazaza hacu ntabwo ari urwobo ruri mu mwijima, ejo hazaza ni urupfu rw’urupfu (kurangira kw’ikibi) n’urumuri nyuma y’umwijima, n’ukujya mu gihugu cy’isezerano gitemba amata n’ ubuki. Ubuzima nyabwo bushingiye muri Kristu we Gitambo kiruta ibindi byose, yatanze ubuzima bwe ngo dushobore kubaho.
Ushyira amizero ye muri Kristu agirira icyizere Imana, agirira icyizere isi, akayibonamo ikibuga yitorezamo, abantu akababonamo abasangirangendo bafatanya kwitagatifuza, bamufasha gukinira muri cya kibuga, bagahererekanya umupira, bakamufasha gutsinda, maze na we akigirira ikizere.
Bakristu bavandimwe, twibuke ko ubwo Imana yaduteguriye kuzatura heza, kandi akeza kakaba gahenda, ntidukangwe n’inzira tugendamo itaburamo amahwa (ibigeragezo, ibitotezo...) Ariko nituvuge nka wa muririmbyi w’indirimbo ugira ati “nzemera ntambuke nyayuremo” kandi ntituri twenyine, Kristu umugaba mukuru aturi imbere ngo adufate akaboko aturwanirire, adufashe gutsinda nkuko nawe Imana se yamubaye hafi agatsinda.
Mutagatifu Gatarina w’ i Siyena yajyaga abivuga ngo gusimburana kw’ibyishimo n’ibyago biramufasha nkuko akenera ikiganza cye cy’iburyo n’ibumoso, ibiganza bibiri byose arabyifashisha.
Diyakoni Ildephonse GATETE.


text:
Ibyo muri ADEPR, bikomeje kumera nk’iby’impyisi Bihehe.
Bamwe mu bakirisitu batangarije ikinyamakuru Gasabo ko ibyo muri ADEPR, bikomeje gusa nk’ibyi mpyisi Bihehe .Ngo mu minsi ishize nibwo kamwe mu gatsiko kavuga ko kayoboye ADEPR, kapanze gahunda yo kujya guhura na Pst.Nsanzurwimo Joseph, na Pst.Usabwimana Samuel ndetse n’abamisiyoneri b’Abasuweduwa .Nibwo kohereje Iburayi Pst. Daniel kubanza guhura n’abo bahoze ari abayobozi ba ADEPR bahunze. Nyuma baza gupanga uburyo komite ya ADEPR, yajyayo ariko yitwaje ko ijyanye na Korali Hoziyana mu rwego rwo guhimbaza ibitaramo bya Noheri .
Bamwe mu bayoboye ADEPR( F/net)
None bikaba bivugwa ko urwo ruzinduko rwa korali Hoziyana rwasubitse kuko ngo uhagarariye Ururembo ADEPR-Europe , Pasteur Jean Claude Mutiganda, yabandikiye ababwira ko urugendo rusubitswe kuko ngo visa zitaraboneka.
Bamwe mu bakristu bavuze ko babyishimiye cyane ko n’abo baririmbyi bivugwa ko bari kugenda bahagarariye abandi muri Hoziyana , ntawe uzi uburyo bari batoranyijwe.Bamwe bagatangaza ko bagiye bashaka amacuti yabo, noneho bakaba batari bagiye kuririmbira Imana ahubwo ari uburyo bwo gutembera Uburayi no kwinezeza n’amacuti, bakifotoza amafoto bazaratira abo basize ubundi bagahana amakado .Ngo hari uwari wabwiye zimwe mu ncuti ze ziba Iburayi kumushakira telefoni nziza zifata amafoto meza.
yabo Urugendo bazajyanamo na Biro ya ADEPR tariki ya tariki ya 21-28/12/2017 bazahera mu Gihugu cy’ubudage,bagakomereza mu Bubiligi,bakajya mu Bufaransa, aho mu bubiligi niho hari badashobora gukandagiza ikirenge mu Rwanda bakaba bakorana hafi nabasuweduwa, tariki ya 25/12/2017 akaba ari umunsi wo gusura abo bifuza bose, imishikirano ikaba yaratangiye.
Bivugwa ko komite ya Karuranga Efrem na Ruzibiza bashaka gusubiza ADEPR , Pastor Nsanzurwimo Joseph wayoboye ADEPR mbere ya Jenoside yakorewe abatutsi 1994 wahungiye mu Bubiligi.Ndetse ngo bashobora kuba barahawe n’amahumbi y’amadorali tutaramenya umubare( nituyamenya tuzayababwira , turacyabikurikirana).
Ngo ibyo bikaba bigaragara mu mwanzuro w’Inteko rusange ya ADEPR yo kuwa 03 ugushyingo 2017 ivugako ADEPR isubira ku mwimereri wambere w’Umwuka (aho Yahoze). mu mwanzuro wa kabiri w’inteko rusange yabereye Muhanga, inama yashyiraga mu bikorwa ibyo biro yumvikanye n’Abasuweduwa.
Abasuweduwa bakoranye inama na biro ya ADEPR tariki ya 21/8/2017 isaba abayobozi ba ADEPR ibyo bagomba kubahiriza bikurikira:
gushyiraho amabwiriza mashya na Statut nshya bigenga ADEPR mbere ya matora yabo azaba 2018, akaba arinayo bazashingiraho mu gutora, kandi abasuweduwa bayatanzemo ibitekerezo.
Basabye ADEPR kugarura abashumba ba paroisse mu nteko rusange bagera hafi 500, bivugako inzego zari zisanzwe zivaho, inteko rusange yari igizwe nabantu 65, harimo biro,abashumba bindembo,abashumba buturere,impuguke 5, inzego zubuyobozi bwa ADEPR zashyizweho hashingiye kuri stricture y’Igihugu, indembo 5 zasimbuye 12 ajyanye na prefectures,Amatorero y’uturere 30.
Ibyo rero nibyo abasuweduwa badashaka basaba ko bivaho hagasubiraho ibyakera,tubihange amaso, ariko Igihugu cyacu kibereye maso Abanyarwanda ntawajyana uko abyumva mugihugu cyabo.
Abasuweduwa bategetse ko Pst.Kazura Julees uba muri Senegale kumushakira uburyo agaruka mu Rwanda, ese ubundi hari uwamubujije kuza mu Rwanda ko ari urugendwa kandi ari Igihugu cye, wakwibaza impamvu abanyamahanga basabira umwenegihugu kuza mu Gihugu cye, basaba kandi kugirana imishyikirano nabandi bahunze nka Pst.Nsanzurwimo Joseph, Pst.Usabwimana Samuel bahoze ari abavugizi ba ADEPR.
Umuntu ashobora guhuza iyi myanzuro yabasuweduwa ko ariyo yashyizwe mu bikorwa munteko rusange twavuze haruguru, bikitirwa inama kandi ari ibitekerezo byabanyamahanga bigenderwaho aho kugirango abanyarwanda biyubakire ibyabo bagendeye kuri gahunda ya Leta.
Rutamu Shabakaka


text:
Mu bihugu bigize umuryango w’Afurika y’Iburasirazuba, ubuhanzi bushingiye ku ivugabutumwa bugenda butera imbere ariko ikintu gitangaje ni uko usanga benshi mu bahanzi baririmba indirimbo zihimbaza Imana ndetse n’izifite ubutumwa bwo kuramya Imana, usanga baba baravuye ahantu hakomeye. Abatarabaye mu buzima bubi usanga biyemerera ko babaga mu byaha bikomeye ariko Imana ikabavanayo maze bagahitamo kuyikorera.
Mu nkuru y’umunsi wa none twifuje kubagezaho ubuzima bw’umwe mu bahanzi bakomeye muri aka karere uririmba indirimbo zahimbiwe Imana. Uyu muhanzi tugiye kuvuga akomoka mu gihugu cya Uganda kandi afite amateka akomeye.
Mu magambo make, turabagezaho mu nshamake ubuzima bwa Wilson Bugembe. Uyu musore ni umuririmbyi, umuvugabutumwa mu buryo bwo kubwiriza no kwigisha, ni umushumba ndetse akaba n’umubyeyi w’abana benshi arera kuko we atarabyara, dore ko akiri ingaragu!. Wilson Bugembe yamenyekanye nk’umunyamuziki ukomeye igihe yari afite imyaka 19 y’amavuko gusa.
Pasitori Wilson Bugembe ni umwana wa kabiri mu bana b’abahungu batandatu (6) bavukana nawe ariko bose bavuka ku babyeyi babanaga n’ubwandu bwa gakoko gatera SIDA, bavukira I Masaka muri Uganda. Burya Imana ikora ibitangaza, Wilson Bugembe na murumuna we wa bucura witwa Brian baje kuvuka nta bwandu bw’agakoko gatera SIDA burangwa mu buzima bwabo.
Igihe uyu mupasitori yari afite imyaka 10 gusa, yaje kuva I wabo ku ivuko I Masaka nyuma y’urupfu rwa se umubyara muri 1995.
Ababyeyi be bose bamaze gupfa ndetse n’abavandimwe be uko ari 4, sekuru we yatangiye kumufata nabi cyane, maze umwana w’umuhungu yiyemeza gucika yerekeza I Kampala kwibanira na nyirakuru.
Wilson Bugembe ubu uyobora itorero ryitwa Light the World Ministries ribarizwa ahitwa Nansana muri Uganda, amaze kubona ubuzima abayemo kwa nyirakuru n’ubundi ari ukubara ubukeye, yahisemo kwigira kuba ku mihanda yo mu mujyi Kampala maze atangira kujya atungwa n’ibyo kurya akuye aho bajugunya imyanda, akirarira munsi y’igiti, ubuzima avuga ko yamazemo igihe cy’imyaka ibiri.
Muri ubwo buzima bubi, niho pasitori Bugembe avuga ko yahuriye n’Umusamaritani mwiza(umugiraneza) ajya kumwitaho, anamufasha kwiga none ubu Uganda ndetse n’akarere muri rusange, hari umuririmbyi ukomeye Bugembe, umwigisha kandi w’umuvugabutumwa ukomeye ndetse umushumba w’itorero naryo rikomeye ryitwa”Light the World Ministries”
Wikwiheba kuko ubona ubuzima bukugoye, ntaho Imana itagukura kandi nta kure habaho Imana itakugeza ikuvanye aho wowe watekerezaga ko bitashoboka. Nta rirarenga ku buzima bwawe hari umugambi mwiza Imana igufitiye kandi nta kibasha kurogoya umugambi wayo ku buzima bwawe.


text:
Abaturage bo mu murenge wa Byumba,
Akarere ka Gicumbi, barinubira kudahabwa ingurane z’imitungo yabo yangijwe mu
ikorwa ry’umuhanda Base - Rukomo. Amafaranga bazahabwa na yo hari abatarayumvikanyeho
n’abari bashinzwe kubimura no kubishyura.
Abaturage bo mu murenge wa Byumba, Akarere ka Gicumbi, barinubira kudahabwa ingurane z’imitungo yabo yangijwe mu ikorwa ry’umuhanda Base - Rukomo. Amafaranga bazahabwa na yo hari abatarayumvikanyeho n’abari bashinzwe kubimura no kubishyura.
By Kagaba Emmanuel | Views : 21819 | Kuya 07-22-2016 12:02
Bamwe mu baturiye aho uyu muhanda uzanyura, bavuga ko muri Werurwe 2016 basabwe kwimuka mu masambu yabo nyamara batishyuwe kandi barabariwe. Basanga ibyo ari ukwica itegeko no kubarenganya.
Ahitwa ku Mucyeri mu Murenge wa Rugarama, Akarere ka Gicumbi, bamwe mu baturage bavuga ko bahangayikishijwe no kubona ubuyobozi bwarabasabye kwimuka hutihuti mu masambu yabo kandi mu gihe gito.
Zarizubatse Siméon atuye mu mudugudu wa Rugarama, Akagari ka Nyarutarama, Umurenge wa Byumba. Avuga ko byatangiye batungurwa n’ubuyobozi ngo bimuke batarabimenyeshejwe uretse kubyumva gusa.
Agira ati “byaduteye ibyishimo kubera ko umuhanda tumaze igihe tuwumva, ariko duhangayikishwa no kwimuka kandi tutarabona ingurane. Ubuyobozi bwatubwiye ko tuzishyurwa amafaranga 1200 kuri meterokare imwe, turanga. Barongeye batubwira ko tuzahabwa 1500, nabwo turanga. Hashize iminsi bagaruka bageze ku mafaranga 2000, abaturage babyanze babwirwa ko bagiye kubaha amafaranga 3250 kuri meterokare, uyanze bakamwandika agatangwaho raporo ko yabangamiye ibikorwa rusange.”
Mugenzi we, Nzabonariba Appolinaire, avuga ko barambiwe kwizezwa bizezwa ibyo batabona. Agira ati "Ntitwanze iterambere, ariko abayobozi batangiye kubitubwira muri werurwe 2016, umwe akava aha hakaza undi, nyuma tugeze aho dusinyira ayo mafaranga. ”
Ngarukiye Lambert we, utuye mu kagari ka Murama, avuga ko yari afite ibiti by’imbuto zitandukanye, ukaba wari umushinga yari yatangije, ariko ngo wahise uhagarara kuko babitemye batangiye bategura aho umuhanda uzanyura.
Umudamu witwa Mukankubito Madeleine, we avuga ko inzu ye yabaruwe bamutemera urutoki, ibiti n’imyaka, bamusaba gufunguza konti ariko nyuma abwirwa ko ibyangombwa bye bituzuye.
Agira ati “Inzu zimwe zashyizweho ‘towa’, bamwe barishyurwa abandi barasigara, kandi ibi byabaye ubwo akarere kabyinjiragamo gahunda igahagarara. Bakwiye kutwishyura vuba kugirango imirimo ikomeze, kuko ibyacu byangijwe byari bidufitiye akamaro kandi bidutunze.”
Ubuyobozi bw’Akarere ka Gicumbi, buvuga ko bamwe mu baturage bishyuwe abandi banga gufata amafaranga bavuga ko ari makeya.
Umuyobozi w’ishami ry’ibikorwaremezo akaba na Noteri wa Leta mu by’ubutaka mu Karere ka Gicumbi, Sinumvankayo Emmanuel, yakurikiranye iki kibazo. Avuga ko bamenyesheje abaturage ibyo kwimurwa bamaze kubisabwa n’ikigo gishinzwe ubwikorezi (RTDA).
Umuyobozi w’Akarere ka Gicumbi, Mudaheranwa Juvénal, avuga ko ikibazo bakizi kandi akizeza abaturage ko bigiye gukemuka bakishyurwa, gusa ngo hari ikibazo cy’imyumvire y’abaturage bamwe bagiye bayobya abandi.
Agira ati « Turi kubikurikirana kandi biri mu nzira zo gukemuka. Niba hari ahantu hatanzwe ingurane binyuze mu mucyo ni mu ikorwa ry’uyu muhanda, nta hantu ibibazo bikemuka ijana ku ijana ariko hano byakemutse kuri 98 %. Ibibazo bihari ni iby’abaturage batujuje ibyangombwa bisabwa, (indangamuntu, icyemezo cy’uko umutungo ari uwawe,…), kandi bari mu nzira zo kubyuzuza kugirango abatarishyurwa babone amafaranga yabo.”
Mu Karere ka Gicumbi, abaturage bagomba kwimurwa bagera kuri 28, k'ubutaka bwa hegitari eshatu. By’agateganyo, Akarerere kavuga ko bizatwara amafaranga y’u Rwanda agera kuri miliyoni 130.
Itegeko rigenga imitangirwe y’ingurane ku mitungo itimukanwa, cyane cyane mu ngingo yaryo ya 24 n’iya 28, rivuga ko uwabariwe atagomba kurenza amezi ane nyuma y’aho inzego zibishinzwe zibyemereje.
Iritegeko rigena kandi ko indishyi yemejwe yishyurwa mu gihe kitarenze iminsi ijana na makumyabiri (120) uhereye igihe iyo ndishyi ikwiye yemerejwe n’Inama Njyanama ku rwego rw’Akarere, ku rwego rw’Umujyi wa Kigali cyangwa Minisiteri bireba.


text:
ISOMO RYA MBERE
lgitabo cy’Ibyakozwe n’Intumwa (Intu 11, 19-26)
Abavandimwe 19bari batatanyijwe n’ibitotezo byavutse igihe cya Sitefano, baragenda bagera muri Fenisiya, i Shipure n’i Antiyokiya, ntibagira undi batangariza ijambo ry’Imana, uretse Abayahudi bonyine. 20Ariko bamwe muri bo bakomoka muri Shipure no muri Sireni bageze i Antiyokiya, bamenyesha n’Abagereki Inkuru Nziza ya Nyagasani Yezu. 21Ububasha bwa Nyagasani burabakomeza, bigaturna umubare w’abahinduka bakamwemera urushaho kwiyongera. 22Iyo nkuru iza kugera kuri Kiliziya y’i Yeruzalemu, maze bohereza Barinaba i Antiyokiya. 23Ngo agereyo abona ineza Imana yari yabagiriye, biramushimisha. Nuko arabihanangiriza ngo bizirike kuri Nyagasani babikuye ku mutima. 24Koko rero Barinaba yari umunyangeso nziza, wuzuye Roho Mutagatifu n’ukwemera. Bityo abantu benshi biyongera ku bemera Nyagasani. 25Nuko Barinaba ajya i Tarisi gushaka Sawuli ; 26ahamusanze amuzana i Antiyokiya. Bahamara umwaka wose bakorera iyo Kiliziya, kandi bigisha inteko nyamwinshi y’abantu. Aho i Antiyokiya nyine, ni ho abigishwa bitiwe bwa mbere na mbere « Abakristu ».
ZABURI (Zab 87 (86), 1-2, 3. 5ab, 6-7)
Inyik/ Mahanga mwese, nimusingize Uhoraho !
Siyoni yubatse hejuru y’imisozi mitagatifu
Uhoraho akunda amarembo yayo,
kurusha ingoro zose za Yakobo.
Abakuvuga bose baragusingiza,
wowe murwa w’Uhoraho !
Naho Siyoni bose bazayite ‘Mubyeyi !’
kuko buri muntu wese ayivukamo.
Uhoraho yandika mu gitabo cy’imiryango,
ati « Uyu n’uriya na bo bayivukiyemo ! »
Maze ababyinnyi n’abaririmbyi,
bazatangarize hamwe ikuzo ryawe, Murwa w’Uhoraho !
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba nyamushumba :
twumva ijwi ryawe maze tukagukurikira.
Alleluya.
IVANJILI
+ Yohani (Yh 10, 22-30)
Muri icyo gihe, 22i Yeruzalemu bahimbazaga umunsi mukuru wo gutaha Ingoro y’Imana. Hari mu itumba. 23Yezu yagendagendaga mu Ngoro mu nsi y’Ibaraza rya Salomoni. 24Abayahudi baramukikiza maze baramubaza bati «Uzakomeza kuturerega na ryari ? Niba uri Kristu bitwerurire, ubitubwire.» 25Yezu arabasubiza ati «Ndababwira mukanga kwemera ; ibikorwa nkora mu izina rya Data ni byo bihamya ibyanjye. 26Mwe ntimwemera kuko mutari abo mu ntama zanjye. 27Intama zanjye zumva ijwi ryanjye, ndazizi, na zo zikankurikira. 28Nziha ubugingo bw’iteka, kandi ntiziteze gupfa bibaho ; byongeye kandi nta n’uzazinkura mu kiganza. 29Data wazimpaye aruta byose, kandi nta wagira icya ashikuza mu kiganza cya Data. 30Jye na Data turi umwe.»


text:
Umuntu wese iyo afite inshuti aba atekereza ko uwo bakundana ari nawe bazabana akumva rwose niwe yaremewe. Ubusanzwe nta muntu numwe wifuza kubana nuwo ataremewe anabimenye ko atari we yaremewe yahita amureka batarabana. Hari igihe rero uwo mukundana aba atari we Imana yakuremeye ngo muzabane. None ni gute wamenya uwo waremewe ko muzabana? Dore bimwe mu byakumenyesha neza uwo mukundana atari we waremewe ko muzabana.
Icya mbere iyo muri kumwe wumva utisanzuye ndetse utanishimye cyane. Umuntu utaremewe ntabwo uzumva utekanye muri kumwe ndetse uzumva hari nibyo utamubwira bitewe nuko umuzi, wenda nta banga agira, cyangwa se arakara vuba. Ikindi kandi igihe muzaba muri kumwe uzumva atagukurura habe na gato, ibyo nibikubaho uzamenye neza ko atari we waremewe.
Icya kabiri uba wumva utatinyuka kumwereka inshuti zawe, niba udashobora kwereka inshuti zawe umuntu mukundana cyangwa we ngo abe atakwerekana mu nshuti ze no mu muryango we, bizakubere ikimenyetso cy’ uko atari we waremewe kuko bizaba bigaragaza ko nta shema mutewe no kuba mukundana.
Ikindi ibintu byinshi ntimubibona kimwe cyangwa ntimubihuza.Guhuza cyangwa kumvikana ni kimwe mu bintu by’ingenzi mu mibanire y’ abantu bavuga ko bakundana.Niba rero udahuza n’ umukunzi wawe, ibyo wanga akaba aribyo akunda naho ibyo ukunda akaba aribyo yanga, ni ikimenyetso kizakwereka ko mutaremewe kubana.
Ntabwo ujya utekereza kuri ejo hazaza hanyu mwembi. Ushobora kuba umaze igihe kirekire ukundana n’ umuntu ariko muri icyo gihe cyose ukaba utaratekereza kumushyira mu mishinga yawe y’ ejo hazaza. Niba ari uko bimeze birashoboka cyane ko atari we waremewe.
Igihe cyose uba wumva ibyo gukundana nuwo muntu wabivamo. Niba umutima wawe ukubwira kenshi gutandukana n’ umukunzi wawe, ukabyirengagiza, cyangwa mugatandukana ejo mugasubirana, bizakubere ikindi kimenyetso cy’ uko atari we waremewe
Hari ikindi kintu ukwiye gusuzuma, ese uwo muntu agerageza kugukoresha ibyo yifuza? Ese agerageza kukubuza gusabana n’ abandi cyangwa akagira ishyari? Ese uwo mukunzi wawe ashaka kumenya aho uri hose , icyo uhakora nabo muri kumwe? Umukobwa umwe witwa Nicole, yaravuze ati” hari abantu barambagizanya numvise ko bajya barwana bapfuye ko umwe atajya yihanganira ko mugenzi we atamumenyesha aho agiye hose”. Kuri jye icyo ni ikimenyetso cy’ uko atari we waremewe kuko niyo mwabana muzagirana ibibazo bidashira.
Reka dufate urugero : Tekereza ugiye kugura imodoka , wayisuzuma ute? Ese uzashishikazwa gusa nuko igaragara inyuma cyangwa bizarushaho kuba byiza urebye n’ibitagaragara wenda ukamenya byinshi ku birebana nuko moteri yayo ikora.
Gushaka uwo muzabana ni ikintu gikomeye kuruta guhitamo imodoka. Icyakora benshi barambagizanya bita ku bintu bigaragara inyuma gusa ugasnga bibanda ku bintu bahuriyeho bakavuga bati” umuziki akunda nanjye niwo nkunda, dushimishwa no gukora ibintu bimwe, twumvikana ku bintu byose”. Icyakora nkuko twabivuze haruguru, niba wararenze igihe cy’ amabyiruka, ntuzite ku bigaragara inyuma gusa, uzabona ko ari ngombwa gusuzuma umuntu uhishwe mu mutima bityo umenye ko ariwe waremewe. Urugero aho kureba gusa kubyo mwumvikanaho byaba byiza urebye nuko bigenda iyo mugize icyo mutumvikanaho. Ese iyo hari icyo mutavugaho rumwe abigenza ate? Ese yanga kuva ku izima, wenda akazabiranywa n’uburakari cyangwa akivumbura, ibyo bizakubere ikienyetso cy’ uko atari we waremewe nubishobora uzamureke ushake undi.


text:
Impamvu abagore bo muri Musanze bakiri bake mu buyobozi
Abagore bari mu nzego z’ubuyobozi zifata ibyemezo mu karere ka musanze baracyari bake ndetse bamwe baracyanitinya kuburyo hari abatinya kujya mu nzego z’ubuyobozi ndetse bakanga n’imyanya y’ubuyobozi abandi baturage baba bashaka kubatorera.
Umuyobozi w’akarere ka Musanze Habyarimana Jean Damascene ko hakiri ikibazo cy’umubare muto w’abagore bari mu buyobozi bwo mu nzego z’ibanze,kandi n’imyumvire yo kwitinya ku bagore ikaba itarabavamo.
Umuyobozi w’akarere ka Musanze yagize icyo abivugaho :’’Mu karere ka musanze kimwe n’ahandi ibijyanye n’uburinganire natwe tubishyira imbere cyane ndetse no mu nzego z’ubuyobozi cyane cyane mu midugudu no mu tugari,muri njyanama z’imirenge .Gusa haracyarimo ikibazo cyo kwitinya kw’abagore aho usanga umugore yamamazwa ku mwanaya w’ubuyobozi ukabona atabishaka kandi abaturage bamugiriye icyizere banamubonamo ubushobozi.’’
Ku kibazo cyo kwitinya,bamwe mu bagore twaganiriye ubwo twabasangaga ku murenge wa muhoza, ho mu karere ka musanze badutangarije impamvu bacyitinya kujya mu nzego z’ubuyobozi
Murebwayire Amina na Mukankusi Dancilla bati :’’Hari ubwo ureba inshingano z’umuyobozi ukabona umuntu w’umugore atazifatanya n’imirimo y’urugo rwe ngo bishoboke,tugahitamo kubiharira abagabo kuko usanga bo babohotse kurusha abagore.Iyo rero abaturage bakwamamaje bashaka kugutora ngo ubayobore kandi uri umugore,ubasaba bakagutorera umwanya woroshye kuyobora kuburyo uzajya ubifatanya n’iby’urugo rwawe.
Imyanya y’ubuyobozi abagore bo muri aka karere bakunda n’ukuyobora imidugudu,kujya muri njyanama z’utugari n’imirenge,ubundi baghitamo kuba abungirije abayobozi runaka aho kuba ari bo baza ku mwanya wa mbere w’ubuyobozi.
Mu tugari 68 tugize akarere ka Musanze harimo abagore 26 n’abagabo 42 naho mu mirenge 15 harimo abagore 2 bonyine bayobora imirenge.Icyakora ubuyobozi bw’akarere bwadutangarije ko hari n’indi mirenge itatu idafite abayobozi bukaba buteganya kuyishyiramo abagore kugira ngo bagere ku kigero nyacyo cyo gushimangira ihame ry’uburinganire n’ubwuzuzanye mu nzego z’ubuyobozi.
NZIZA Paccy


text:
Ese wifuza gusoma iyi ngingo mu %%?
JW LIBRARY
Ibibazo abantu bakunze kwibaza—
JW Library (Windows)
Ibibazo abantu bakunze kwibaza—
JW Library (Windows)
JW Library ikorana n’ibikoresho bikurikira:
Tabuleti na orudinateri zikoresha Windows 8
Zirikana ko ibizajya binonosorwa kuri
JW Library bitazajya bigaragara ku bikoresho bikorana na Windows 8.0. Ugomba kugira Windows 8.1 cyangwa iyasohotse nyuma kugira ngo ubone ibyanonosowe cyangwa ibitabo bishya.
Telefoni zikoresha Windows Phone 8 cyangwa izasohotse nyuma yaho
JW Library ntikorana n’ibikoresho bikurikira:
Indimi nshya zigenda zijyamo buhoro buhoro. Kugira ngo urebe urutonde rw’indimi ibitabo birimo, kanda ahanditse ngo
Indimi.
Ayo mabara ahuje n’amatsinda umunani ibitabo bya Bibiliya byashyizwemo nk’uko bisobanurwa mu
. Kibazo cya 19 cyo mu Nyigisho zishingiye ku Ijambo ry’Imana
JW Library ikora kimwe ku bikoresho byose bifite porogaramu zitandukanye. Icyakora, hari ibintu bigize JW Library n’ibindi bigenda binonosorwa kuri yo, maze bigashyirwa kuri izo porogaramu mu bihe bitandukanye.
Yego. Ushobora kubika ibyo wanditse, ibyo washyize mu matsinda, mu mabara, ibyo ukunze gukoresha n’utumenyetso washyize ku mafayili wabitse. Ifayili wabitse ushobora kongera kuyibona ku gikoresho ukoresha cyangwa ku kindi gikoresho.
Oya. Kugeza ubu, ibyo wanditse, ibyo washyize mu matsinda, aho washyize amabara, ibyo ukunda gukoresha n’aho washyize utumenyetso ntibihita byijyana mu bindi bikoresho byawe.
Usabwe kuzuza fomu yo kuri
interineti, maze ukayitwoherereza. Ntibikwiriye ko wuzuza iyo fomu ugamije gusaba ubufasha bwo gukoresha porogaramu cyangwa igikoresho cyawe.
CAPA
Yohereze
Yohereze
Ikinyarwanda
Ibibazo abantu bakunze kwibaza—JW Library (Windows)
https://assetsnffrgf-a.akamaihd.net/assets/m/802013204/univ/art/802013204_univ_sqr_xl.jpg


text:
Ese ubona “ibyokurya mu gihe gikwiriye”?
TURI mu gihe kigoye cyane kurusha ikindi cyose mu mateka y’abantu (2 Tim 3:1-5). Buri munsi duhura n’ibigeragezo bishobora gutuma tudakomeza gukunda Yehova no gukurikiza amahame ye akiranuka nk’uko twabyiyemeje. Yesu yari azi ko ibi bihe byari kuba bigoye, kandi yijeje abigishwa be ko bari kubona inkunga bari kuba bakeneye kugira ngo bihangane kugeza ku mperuka (Mat 24:3, 13; 28:20). Kugira ngo abakomeze, yashyizeho umugaragu wizerwa wari kujya abaha “ibyokurya” byo mu buryo bw’umwuka “mu gihe gikwiriye.”—Mat 24:45, 46.
Kuva umugaragu wizerwa yashyirwaho mu mwaka wa 1919, “abandi bagaragu” babarirwa muri za miriyoni bo mu ndimi zose bagiye bakoranyirizwa mu muteguro w’Imana, kandi bahabwa ibyokurya byo mu buryo bw’umwuka (Mat 24:14; Ibyah 22:17). Icyakora, ibitabo by’imfashanyigisho za Bibiliya ntibiboneka mu rugero rungana mu ndimi zose, kandi abantu bose si ko babona ibitabo byacu biba biri kuri interineti. Urugero, abantu benshi ntibabona za videwo n’ingingo zisohoka gusa ku rubuga rwacu rwa jw.org. Ese ibyo byaba bivuga ko bamwe bacikanwa n’ibyokurya bakeneye kugira ngo bakomeze kumererwa neza mu buryo bw’umwuka? Kugira ngo tubone igisubizo gikwiriye, reka dusuzume ibisubizo by’ibibazo bine by’ingenzi.
1. Ni ikihe kintu cy’ibanze kigize ibyokurya Yehova aduha?
Igihe Satani yageragezaga Yesu amubwira ngo ahindure amabuye abe imigati, Yesu yaramushubije ati “umuntu ntatungwa n’ibyokurya gusa, ahubwo atungwa n’ijambo ryose riva mu kanwa ka Yehova” (Mat 4:3, 4). Amagambo ya Yehova aboneka muri Bibiliya (2 Pet 1:20, 21). Ku bw’ibyo, Bibiliya ni cyo kintu cy’ibanze kigize ibyokurya byacu byo mu buryo bw’umwuka.—2 Tim 3:16, 17.
Umuteguro wa Yehova wahinduye Bibiliya—Ubuhinduzi bw’isi nshya, yaba yose uko yakabaye cyangwa ibice byayo, mu ndimi zisaga 120, kandi buri mwaka hari izindi ndimi ziyongera kuri izo. Uretse iyo Bibiliya, hari kopi zibarirwa muri za miriyari z’izindi Bibiliya. Izo Bibiliya zose uko zakabaye cyangwa ibice byazo, zahinduwe mu ndimi zibarirwa mu bihumbi. Ibyo bintu bitangaje byagezweho, bihuje no kuba Yehova ashaka ko “abantu b’ingeri zose bakizwa bakagira ubumenyi nyakuri ku byerekeye ukuri” (1 Tim 2:3, 4). Nanone kandi, kubera ko “nta cyaremwe kitagaragara imbere [ya Yehova],” twakwiringira tudashidikanya ko azarehereza mu muteguro we “abazi ko bakeneye ibintu byo mu buryo bw’umwuka,” maze akabaha ibyokurya by’umwuka.—Heb 4:13; Mat 5:3, 6; Yoh 6:44; 10:14.
2. Ni uruhe ruhare ibitabo byacu bigira mu birebana no gutanga ibyokurya byo mu buryo bw’umwuka?
Kugira ngo umuntu agire ukwizera gukomeye, aba akeneye gukora ibirenze gusoma Bibiliya. Aba agomba gusobanukirwa ibyo asoma, kandi akabishyira mu bikorwa (Yak 1:22-25). Ibyo ni byo Umunyetiyopiya w’inkone wo mu kinyejana cya mbere yari akeneye. Igihe yasomaga Ijambo ry’Imana, Filipo wari umubwirizabutumwa yaramubajije ati “ese ibyo usoma urabisobanukiwe koko?” Iyo nkone yaramushubije iti “mu by’ukuri se, nabisobanukirwa nte ntabonye unyobora?” (Ibyak 8:26-31). Filipo yahise afasha iyo nkone kugira ngo igire ubumenyi nyakuri ku byerekeye Ijambo ry’Imana. Iyo nkone yakozwe ku mutima n’ibyo yamenye, bituma ibatizwa (Ibyak 8:32-38). Mu buryo nk’ubwo, ibitabo byacu byadufashije kugira ubumenyi nyakuri bw’Ijambo ry’Imana. Byadukoze ku mutima kandi bidushishikariza gushyira mu bikorwa ibyo twiga.—Kolo 1:9, 10.
Binyuze kuri ibyo bitabo, abagaragu ba Yehova babona ibyokurya n’ibyokunywa byinshi byo mu buryo bw’umwuka (Yes 65:13). Urugero, Umunara w’Umurinzi uboneka mu ndimi zisaga 210, usobanura ubuhanuzi bwo muri Bibiliya, ugatuma turushaho gusobanukirwa inyigisho z’ukuri zimbitse, kandi udushishikariza kubaho mu buryo buhuje n’amahame yo muri Bibiliya. Igazeti ya Nimukanguke! iboneka mu ndimi zigera ku 100, ituma turushaho kugira ubumenyi ku birebana n’ibyo Yehova yaremye kandi ikatwereka uko twakurikiza inama dusanga muri Bibiliya (Imig 3:21-23; Rom 1:20). Umugaragu wizerwa asohora ibitabo bishingiye kuri Bibiliya mu ndimi zisaga 680. Ese uteganya igihe cyo gusoma Bibiliya buri munsi? Ese usoma buri gazeti isohotse n’ibitabo bishya byose bisohoka mu rurimi rwawe buri mwaka?
Uretse gusohora ibitabo, umuteguro wa Yehova utegura na za disikuru zishingiye kuri Bibiliya zitangwa mu materaniro no mu makoraniro. Ese wishimira kumva za disikuru, za darame, ibyerekanwa n’abagira ibyo babazwa muri ayo materaniro n’amakoraniro? Nta gushidikanya, Yehova aduha ibyokurya byinshi byo mu buryo bw’umwuka.—Yes 25:6.
3. Ese niba udashobora kubona ibitabo byose mu rurimi rwawe, uzicwa n’inzara mu buryo bw’umwuka?
Oya rwose! Ntitwagombye gutangazwa n’uko hari igihe bamwe mu bagaragu ba Yehova babona ibyokurya byo mu buryo bw’umwuka byinshi kurusha abandi. Kuki bitagombye kudutangaza? Reka dufate urugero rw’intumwa. Zasobanuriwe ibintu byinshi kurusha abandi bigishwa bo mu kinyejana cya mbere (Mar 4:10; 9:35-37). Nubwo byari bimeze bityo ariko, abandi bigishwa ntibishwe n’inzara mu buryo bw’umwuka; babonye ibyo bari bakeneye.—Efe 4:20-24; 1 Pet 1:8.
Nanone kandi, dukwiriye kumenya ko hari byinshi Yesu yavuze n’ibyo yakoze igihe yari ku isi bitanditswe mu Mavanjiri. Intumwa Yohana yaranditse ati “mu by’ukuri, hari ibindi bintu byinshi Yesu yakoze. Biramutse byanditswe byose mu buryo burambuye, ndatekereza ko isi ubwayo itakwirwamo imizingo yakwandikwa” (Yoh 21:25). Nubwo abigishwa ba Yesu bo mu kinyejana cya mbere bari bazi byinshi ku byerekeye Yesu wari umuntu utunganye kurusha ibyo tumuziho, ibyo ntibivuga ko hari icyo tubuze. Yehova yatumenyesheje ibintu bihagije ku byerekeye Yesu byatuma tuba abigishwa be bagera ikirenge mu cye.—1 Pet 2:21.
Nanone tekereza ku nzandiko intumwa zohererezaga amatorero yo mu kinyejana cya mbere. Hari nibura urwandiko rumwe Pawulo yanditse rutari muri Bibiliya (Kolo 4:16). Ese kuba tudafite urwo rwandiko bisobanura ko tudafite ibyokurya bihagije byo mu buryo bw’umwuka? Oya! Yehova azi ibyo dukeneye kandi yaduhaye ibintu bihagije kugira ngo dukomeze kugira imbaraga zo mu buryo bw’umwuka.—Mat 6:8.
Yehova azi ibyo dukeneye kandi yaduhaye ibintu bihagije kugira ngo dukomeze kugira imbaraga zo mu buryo bw’umwuka
Muri iki gihe, bamwe mu bagaragu ba Yehova bafite ibyokurya byinshi byo mu buryo bw’umwuka kurusha abandi. Ese waba uvuga ururimi rubonekamo ibitabo bike gusa? Niba ari uko biri, menya ko Yehova akwitaho. Jya wiga ibyo ufite, kandi niba bishoboka, ujye ujya mu materaniro mu rurimi wumva neza. Wizere rwose ko Yehova azakomeza gutuma ugira imbaraga zo mu buryo bw’umwuka.—Zab 1:2; Heb 10:24, 25.
4. Ese niba udashobora kubona ibintu bisohoka ku rubuga rwa jw.org, uzacika intege mu buryo bw’umwuka?
Ku rubuga rwacu haboneka amagazeti n’ibindi bitabo bidufasha kwiga Bibiliya. Nanone kandi, kuri urwo rubuga haboneka ingingo zifasha abashakanye, ingimbi n’abangavu, n’abafite abana. Kuzisuzuma muri gahunda y’iby’umwuka mu muryango bigirira akamaro imiryango. Byongeye kandi, urubuga rwacu rutugezaho za raporo zirebana na gahunda zihariye, urugero nk’izivuga iby’abarangiza Ishuri rya Gileyadi n’inama iba buri mwaka. Runatumenyesha ibirebana n’ibiza bigera ku bagize ubwoko bwa Yehova ndetse n’imanza baburana (1 Pet 5:8, 9). Nanone kandi, urwo rubuga ni igikoresho gikomeye gituma ubutumwa bwiza bugera no mu bihugu umurimo wacu udakorwamo mu bwisanzure cyangwa aho wabuzanyijwe.
Icyakora, ushobora gukomeza kugira imbaraga zo mu buryo bw’umwuka, waba ushobora kugera kuri urwo rubuga cyangwa utabishoboye. Umugaragu akora ibishoboka byose agacapa ibitabo bihagije, kugira ngo abandi bagaragu bose bagaburirwe neza mu buryo bw’umwuka. Ku bw’ibyo, ntiwagombye kumva ko ugomba byanze bikunze kugura igikoresho cyabigenewe kizatuma ugera ku rubuga rwa jw.org. Hari abashobora gucapa ibintu runaka babivanye ku rubuga rwacu bakabiha abadashobora kurujyaho, ariko amatorero ntasabwa kubikora.
Dushimira Yesu kubera ko akomeza gusohoza isezerano rye ryo kuduha ibyo dukenera mu buryo bw’umwuka. Uko iyi minsi y’imperuka igoye igenda irushaho kwegereza iherezo ryayo, dushobora kwiringira tudashidikanya ko Yehova azakomeza kuduha “ibyokurya” byo mu buryo bw’umwuka “mu gihe gikwiriye.”


text:
Ibibazo duhura nibyo biba inzira tuboneramo Imana.
Twitondere ibitekerezo biba mu mitima yacu (Imigani.4:23) hanyuma tugumane ijambo ryayo mu mitima yacu.
Iyo tugeragejwe, hari igihe twihutira kwitotombera Imana, tukayirakarira twibaza impamvu yemeye ko bitugeraho. Nk’abakristu bashitse, tugomba kwirinda kugereka ku Mana imirimo ya satani. Imana ntabwo ari yo soko y’ikibazo. Iyo ibintu bimeze nabi, bidutume duhangana na satani! Tumurwanye, apana kurwanya Imana, kuko yo iri mu ruhande rwacu!
Kuko tuzi ko Imana ikora byo, kandi ikaba atari yo soko y’ibibazo byose, (Yesaye.54:15), twumve ko byaba ari ubujiji kuyihindukirira kandi itwipfuriza ibyiza ikaba inipfuza no kudufasha. Iyo duhuye n’ikibazo kitugoye, twibuke buri gihe ko hari igisubizo mu Mana, mw’ijambo ryayo!
Yakobo.1:3 – Ikigaragaza ko twizeye, nuko tugira kwihangana, ntiturekure, nubwo ikigeragezo cyatinda.
Dusobanukirwe ko ibiri mw’ijambo ry’Imana bishobora gukemura ibibazo byacu byose. Yesu, icyitegererezo cyacu cyiza, yasubizaga satani amugerageza ngo “ Haranditswe…”. Ni mureke dukurikize urwo rugero!
Yosuwa 1:8 – Gutekereza kw’ijambo ry’Imana, mu giheburayo, iryo jambo barivuga ku buryo risobanura ngo “guhora uvuga” ijambo ubudasiba. Tumere uko rero kandi duhore twiyibutsa amasezerano y’Imana: Zaburi 1:1-3; Abaroma 10:8-10
Twitondere cyane ibyo dutekereza, hanyuma tugumane ijambo ryayo mu mitima yacu.(Imigani 4:23)
Inyigisho ya Joel Spinks


text:
Umusore David Kene Daniel ukomoka mu gihugu cya Nigeria waririmbye indirimbo yitwa ”Greater Tomorrow” ikomeje gufata imitima ya benshi hirya no hino kw’Isi , ubwo aheruka mugihugu cya Uganda yagize byinshi atangaza kumvo n’imvano yiyo ndirimbo “Greater Tomorrow”.
David Ekene Daniel,usibye kuba ari umuhanzi wa Gospel, ni na Pasteri mw’itorero abarizwamo rya Assemblies of God ,ubwo aheruka mugihugu cya Uganda,itangazamakuru rya Gikristo ryo muri icyo gihugu ryabashije kuganira nawe, rimubaza ibibazo bitandukanye kimwe muribyo :ni amateka y’indirimbo ikomeje gufata intera muruhando rwa muzika ya Gospel .
Ubwo yabazwaga uburyo indirimbo yayihawe yagize ati“ryari ijoro rimwe narimo ndarira cyane njyewe na mushiki wanjye muto ubwo twabwirwaga kuvana ibintu munzu twabagamo igiye gusenywa tubijyana ahantu habi mucyumba kibi kituzuye kitanakoreshwaga “ akomeza agira ati “ubwo hageze muma saa sita z’ijoro Imana haricyo yari yagambiriye ,nibwo yatangiye kunganiriza irambwira ngo David,ntuhangayikishwe nibyo uhanganye nabyo,ntuhangayikishwe nibyo ubona ,ntuhangayikishwe n’ibikomeje kwitambika munzira yawe,icyo ukwiye kumenya ndetse ukemezanya n’umutima wawe nuko ejo hawe ari heza cyane kuruta uyu munsi.”
David yaje kwizindura kare cyane ajya hanze ,aza kwibuka ko amagambo yahawe ari Imana yarimo imuganiriza.
“Nyuma yaho ayo magambo niyo naje gukoramo indirimbo,ariyo ikomeje kunyobwa n’ Isi .”
Dusoza iyi nkuru tubabwire ko iyi ndirimbo ari nayo yitiriye Album yiwe iriho indirimbo zitandukanye aha twavuga nka:; Yeshua arise, Smile again, Hallelujah, Rabonni praise n’izindi nyinshi
kanda hano hasi uyumve:
N.A/Urugero.rw


text:
Mu mudugudu wa Mahoro, Akagari ka Ryankana, mu Murenge wa Bugarama, ni ho ibi byabereye ahagana saa kumi n’igice zo ku wa Gatandatu tariki ya 21 Ukwakira 2017.
Uyu mugabo ngo yagiye mu kabari asangira inzoga na mugenzi we, ariko zimugwa nabi asohoka agiye mu bwiherero ntiyagaruka barebye basanga yapfuye nk’uko byemezwa n’Umunyamabanga Nshingwabikorwa w’Umurenge wa Bugarama, Gervais Ntivuguruzwa.
Yagize ati “Ni umugabo wari uri mu kabari avuye guhinga asangira inzoga n’umuntu yari agiye kureba ariko aza kugubwa nabi ajya kuruka muri bwiherero ahita anapfa.”
Ntivuguruzwa akomeza avuga ko nta yandi makuru baramenya ariko umurambo bakaba bawujyanye mu bitaro bya Gihundwe kugira ngo akorerwe isuzuma hamenyekane icyamwishe.


text:
ISOMO RYA MBERE
Igitabo cy’Ibyakozwe n’Intumwa (Intu 10, 25-26. 34-35. 44-48)
Petero agera i Kayizareya, mu rugo rw’umutegeka w’ingabo z’Abanyaroma witwaga Koruneli. 25Ngo ajye kwinjira Koruneli aramusanganira, agwa hasi imbere ye aramupfukamira. 26Petero aramuhagurutsa amubwira ati «Haguruka! Nanjye ndi umuntu nkawe.» 34 Nuko Petero aterura agira ati «Noneho numvise mu by’ukuri ko Imana itarobanura, 35ahubwo inyurwa n’umuntu wa buri hanga iryo ari ryo ryose uyitinya kandi agaharanira ubutungane.» .
44Petero akivuga ibyo, Roho Mutagatifu amanukira ku bumvaga iryo jambo bose. 45Nuko abemera bo mu bagenywe bari baraherekeje Petero, batangazwa no kubona ingabire ya Roho Mutagatifu yasesekaye no ku banyamahanga. 46Koko rero, bumvaga abo bantu bavuga mu ndimi kandi bakuza Imana. Petero ni ko kungamo ati 47«Hari uwashobora se kubuza aba bantu kubatirishwa amazi, kandi na bo bahawe Roho Mutagatifu kimwe natwe?» 48Nuko ategeka ko bababatiza mu izina ra Yezu Kristu. Maze basaba Petero kugumana na bo iminsi mike.
ZABURI (Zab 98 (97),1, 2-3ab, 3c-4a, 6b)
Inyik/ Uhoraho yagaragaje ugutsinda kwe,
mu maso y’amahanga yose.
Nimuririmbire Uhoraho indirimbo nshya,
kuko yakoze ibintu by’agatangaza.
Indyo ye, ukuboko kwe k’ubutagatifu,
Byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
nimusingize Umwami, Uhoraho.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh4, 7-10)
7Nkoramutima zanjye, nidukundane kuko urukundo rukomoka ku Mana, kandi umuntu wese ukunda aba yarabyawe n’Imana, akanayimenya. 8Naho udakunda, uwo ntiyamenye Imana kuko Imana ari Urukundo. 9Dore uko urukundo rw’Imana rwigaragaje muri twe: Imana yohereje Umwana wayo w’ikinege ku isi, kugira ngo tubeshweho na We. 10Nguko uko urukundo ruteye: si twebwe twabanje gukunda Imana, ahubwo ni Yo yadukunze mbere, maze yohereza Umwana wayo ngo abe igitambo cyo guhongerera ibyaha byacu.
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya.
Nyagasani yadusigiye itegeko rishya ati
«Nimukundane, kandi mukundane nk’uko nabakunze.»
Alleluya.
IVANJILI
+ Yohani (Yh 15,9-17)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 9«Uko Data yankunze, ni ko nanjye nabakunze. Nimugume mu rukundo rwanjye. 10Nimwubaha amategeko yanjye, muzaguma mu rukundo rwanjye, nk’uko nanjye nubaha amategeko ya Data, maze nkaguma mu rukundo rwe.
11Ibyo mbibabwiye ngira ngo ibyishimo byanjye bibabemo, kandi ngo ibyishimo byanyu bisendere. 12Ngiri itegeko mbahaye: nimujye mukundana nk’uko nanjye nabakunze. 13Nta wagira urukundo ruruta urw’umuntu uhara amagara ye kubera incuti ze, 14Muba muri incuti zanjye, igihe mukora icyo mbategetse. 15Jye sinkibita abagaragu, kuko umugaragu atamenya icyo shebuja akora; ahubwo mbise incuti, kuko nabamenyesheje ibyo numvanye Data byose. 16Si mwe mwantoye, ahubwo ni jye wabatoye maze mbashyiraho kugira ngo mugende mwere imbuto, kandi imbuto yanyu igumeho; bityo icyo muzasaba Data cyose mu izina ryanjye azakibahe. 17Icyo mbategetse ni uko mukundana.»


text:
ISOMO RYA MBERE
Igitabo cy’Ibyakozwe n’Intumwa (Intu 16, 1-10)
Pawulo wari wavuye i Antiyokiya ari kumwe na Silasi, 1aza kugera i Deribe n’i Lisitiri. Aho hakaba umwigishwa witwa Timote, umuhungu w’Umuyahudikazi wemeye, naho se akaba Umugereki. 2Yashimwaga cyane n’abavandimwe b’aho i Lisitiri, kimwe n’Ikoniyo. 3Pawulo yifuza kujyana na we, ni ko kumugenya kubera Abayahudi bari muri ako karere, kandi bose bazi ko se ari Umugereki. 4Mu migi yose banyuragamo, Pawulo na Silasi babagezagaho ibyemezo byafashwe n’Intumwa hamwe n’abakuru b’ikoraniro b’i Yeruzalemu, bakabasaba kubikurikiza. 5Bityo Kiliziya zirushaho gukomera mu kwemera, kandi zikiyongera buri munsi.
6Pawulo na Silasi bambukiranya Furujiya n’akarere kose k’Ubugalati, kuko Roho Mutagatifu yari yababujije kwamamaza ijambo ry’Imana muri Aziya. 7Ngo bagere ku mbibi za Misiya bagerageza kujya muri Bitiniya, ariko Roho wa Yezu arababuza. 8Nuko bambukiranya Misiya, baramanuka bajya i Torowadi. 9Ijoro rimwe Pawulo arabonekerwa ; abona umuntu wo muri Masedoniya amuhagaze imbere amwinginga ati « Ambukira muri Masedoniya, uze udutabare !» 10Pawulo akimara kubonekerwa, dutangira gushaka uko twajya muri Masedoniya, kuko twari tumenye neza ko Imana iduhamagariye kuhamamaza Inkuru Nziza.
ZABURI (Zab 100 (99),1-2, 3, 5)
Inyik/ Nimusingize Uhoraho, bantu b’isi yose.
Nimusingize Uhoraho, bantu b’isi yose,
Nimumugaragire mwishimye,
nimumusanganize impundu z’ibyishimo!
Nimwemere ko Uhoraho ari we Mana,
ni we waturemye, none turi abe,
turi umuryango we n’ubushyo yiragiriye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ubihe bigenda bisimburana.
IBANGONDIRIMBO RIBANZIRIZA IVANJILI (Kol 3,1)
Alleluya Alleluya.
Mwazukanye na Kristu, nimuharaniIe ibyo mu ijuru:
Aho Kristu ari yicaye iburyo bw’Imana.
Alleluya.
IVANJILI
+ Yohani (Yh 15,18-21)
Muri icyo gihe, Yezu agiye kuva kuri iyi si ngo asange Se, abwira abigishwa be ati 18« Isi nibazira, mumenye ko ari jye yabanje kwanga. 19Iyo muba ab’isi, isi yakunze ikiri icyayo ; ariko kuko mutari ab’isi, kandi nkaba narabatoye mbakura mu isi, ni cyo isi izabaziza. 20Mwibuke ijambo nababwiye ko ‘Nta mugaragu uruta shebuja.’ Niba barantoteje namwe bazabatoteza, niba barubashye amagambo yanjye, n’ayanyu bazayubaha. 21Ibyo byose bazabibagirira babaziza izina ryanjye, kuko batazi Uwantumye.»


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 10, 11-18)
Bavandimwe, mu Isezerano rya kera 11igihe umuherezabitambo wese ahora ahagaze ngo akore buri munsi imihango, atura kenshi ibitambo bihora ari bimwe kandi bidashobora kuvanaho ibyaha, 12Kristu We, aho amariye guhereza igitambo rukumbi gihongerera ibyaha, «yicaye iburyo bw’Imana ubuziraherezo», 13akaba kuva ubwo ategereje ko «abanzi be bahindurwamo akabaho ko mu nsi y’ibirenge bye.» 14Ku bw’iryo turo rimwe rukumbi, yagejeje ku butungane abo yiyemeje gutagatifuza. 15Ni na byo kandi Roho Mutagatifu ubwe atwemeza. Kuko amaze kuvuga ati 16«Ngiri Isezerano nzagirana na bo nyuma y’iyo minsi.» Nyagasani yaratangaje ati «Nzashyira amategeko yanjye mu mutima wabo, maze nzayandike no mu bwenge bwabo. 17Sinzongera kwibuka ibyaha byabo.» 18Bityo rero ahari ibabarirwa, ntihaba hagikeneye ibitambo byo guhongerera ibyaha.
ZABURI (Zab 110 (109), 1, 2, 3,4)
Inyik/ Uri umuherezabitambo iteka ryose: Kristu na Nyagasani.
Uhoraho yabwiye Umutegetsi wanjye ati
«Icara iburyo bwanjye,
kugeza igihe abanzi bawe,
mbagira umusego w’ibirenge byawe!»
Inkoni yawe y’ubutegetsi yuje ububasha,
Uhoraho azayirambura igere kure, uhereye i Siyoni:
«Ganza, ugenge abanzi bagukikije!»
Wahawe ubutware kuva ukivuka,
wimikirwa ku misozi mitagatifu:
«Mbese nk’urume rutonda mu museke,
uko ni ko nakwibyariye!»
Uhoraho yarabirahiriye,
kandi ntazisubiraho na gato,
ati «Uri umuherezabitambo iteka ryose,
ku buryo bwa Malekisedeki.»
IBANGONDIRIMBO RIBANZIRIZA IVANJILI
Alleluya Alleluya.
Ijambo ry’Imana ryabibwe mu mitima yacu:
hahirwa uryakira maze rikera imbuto nyinshi!
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk4,1-20)
Muri icyo gihe, 1 Yezu arongera atangira kwigishiriza ku nkombe y’inyanja. Abantu benshi cyane bamuteranira iruhande, bituma ajya kwicara mu bwato mu nyanja, naho abantu bose bari imusozi ku nkombe y’inyanja. 2Yabigishaga byinshi avugira mu migani, maze mu nyigisho ze akababwira ati 3«Nimutege amatwi Umubibyi yavuye iwe ajya kubiba. 4Nuko igihe abiba, imbuto zimwe zigwa iruhande rw’inzira, inyoni ziraza zirazirya. 5Izindi zigwa mu rubuye ntizahasanga igitaka cyinshi, nuko zimera vuba, kuko igitaka cyari gike; 6izuba rivuye zirashya, ziruma kuko zitari zifite imizi. 7Izindi zigwa mu mahwa, amahwa arakura arazipfukirana, nuko ntizagira icyo zera. 8Naho izindi zose zigwa mu gitaka cyiza, zo zirakura ziragara, zera imbuto, imwe ikera mirongo itatu, indi mirongo itandatu, indi ijana.» 9Nuko Yezu aravuga ati «Ufite amatwi yo kumva, niyumve! »
10Igihe bari basigaye bonyine, ba cumi na babiri n’abandi bari kumwe na we, bamusiganuza iby’ imigani. 11Arababwira ati «Mwebweho mwahawe kumenya amabanga y’lngoma y’lmana, naho bariya bo hanze byose bibabera urujijo, 12”ku buryo bitegereza ariko ntibabone, bakumva ariko ntibasobanukirwe, kugira ngo badahinduka bagakizwa.”». 13Nuko yungamo ati «Nta bwo mwumva uwo mugani! Ubwo se iyindi migani yose muzayumva mute? 14Umubibyi, ni Ijambo ry’Imana abiba. 15Hari rero abari iruhande rw’inzira aho iryo Jambo ribibwa. Bamara kuryumva ako kanya Sekibi akaza, akabakuramo iryo jambo ryababibwemo. 16Abandi ni abakirira imbuto nko mu rubuye; iyo bamaze kumva Ijambo, ako kanya baryakirana ibyishimo, 17ariko ntirishore imizi muri bo, bakarimarana igihe gito; hatera amagorwa cyangwa batotezwa bahorwa iryo Jambo, bagahita bagwa. 18Abandi ni abakirira imbuto nko mu mahwa: bumva ljambo, 19ariko imihihibikano y’isi n’ibishuko by’ubukungu, n’ibindi byifuzo bibi bibatwara umutima, bigapfukirana iryo Jambo ntiryere imbuto na busa. 20Naho abakirira imbuto nko mu gitaka cyiza, ni abumva Ijambo bakaryakira, bakera imbuto, umwe mirongo itatu, undi mirongo itandatu, undi ijana.»


text:
Nyamasheke: Intore zo ku rugerero ziteguye kuvuga amacumu zisoza icyiciro cya kabiri
Intore zo ku rugerero zo mu karere ka Nyamasheke ziritegura kuzavuga amacumu mu gitaramo cy’imihigo yazo ubwo zizaba zisoza icyiciro cya kabiri cy’urugerero kizasozwa tariki ya 28/06/2013.
Mu nama nyunguranabitekerezo yabaye kuri uyu wa 5/06/2013 ihuje ubuyobozi bw’Itorero ry’Igihugu ndetse n’Intore zo ku rugerero zihagarariye izindi mu karere ka Nyamasheke, Rugemintwaza Jean Nepo ushinzwe gahunda z’Itorero ry’Igihugu yavuze ko mbere yo kuzajya mu gitaramo cy’imihigo hagomba kuzabanza kuvuga amacumu kugira ngo Intore igaragaze ibikorwa by’indashyikirwa yagezeho, bityo bikazarinda ko mu gitaramo cy’imihigo yazo hazabaho Intore ihiga ibigwi by’indi ntore.
Muhoza Jean Baptiste ukuriye Intore zo ku rugerero mu murenge wa Kagano avuga ko nk’Intore biteguye kuvuga aya macumu bishimira ibyiza babashije gukora mu gihe cy’amezi arindwi arimo kurangira batangiye urugerero.
Umuyobozi w’akarere ka Nyamasheke wungirije ushinzwe ubukungu, Bahizi Charles yavuze ko Intore zo ku rugerero zo muri aka karere zagize akamaro mu bikorwa bigamije iterambere ry’akarere bifatika nko gukora imihanda no guca imirwanyasuri ndetse n’iby’ubukangurambaga kandi akarere kakaba kazashyiraho gahunda zo kubibungabunga kugira ngo bihabwe agaciro n’abandi bazabyigireho.
Gahunda yo gusoza icyiciro cya kabiri cy’urugerero kigizwe n’amezi 7 giteganyijwe gusozwa tariki ya 28/06/2013, hakazacamo ikiruhuko, nyuma hakazakomeza icyiciro cya gatatu cy’urugerero cy’amezi 5.
Imitunganyirize n’imigendekere y’iki cyiciro cya gatatu cy’urugerero ikaba yaganiriweho muri iyi nama nyunguranabitekerezo, by’umwihariko bitewe n’uko nyuma y’iki cyiciro cya kabiri, zimwe mu Ntore zo ku rugerero zizajya gukomeza amashuri muri Kaminuza, izindi zikajya gukora imirimo itandukanye.
Igitekerezo ni uko mu gihe cy’amezi atanu azaba asigaye, buri Ntore yo ku rugerero izajya ikorera urugerero mu cyiciro irimo hagamijwe kugaragaza ubudashyikirwa n’akamaro rusange muri iyo mirimo; ikizima kikaba ko muri urwo rwego izaba irimo izakora ibikorwa bigamije inyungu rusange mu gihe kingana n’iminsi 150 ari yo ihwanye n’amezi 5 azaba yasigaye kugira ngo zuzuze umwaka w’urugerero.
Mu muco w’Intore, gahunda yo kuvuga amacumu yabaga mu gihe Intore zabaga zisoza urugerero nyuma yo gutozwa no gutumwa; bikaba byari bifite umumaro wo kwisuzuma ubwabo kugira ngo buri ntore yivuge ibigwi by’indashyikirwa ariko n’uwateshutse bamunenge, bityo zikabona kujya mu gitaramo cy’imihigo buri ntore yivuga ibigwi byayo nta gusobanya.


text:
Rubavu: Kaboneka yasabye ababyeyi kudashora amafaranga mu biyobyabwenge
Yanditswe na IYAREMYE YVES
Minisitiri w’ubutegetsi bw’igihugu Kaboneka Francis yasabye ababyeyi kwirinda gushora mu bucuruzi bw’ibiyobyabwenge kuko byabageza ahantu habi.
Yabigarutseho ejo hashize tariki 10 Mutarama 2018, ubwo yari mu karere ka Rubavu, aho yasabye urubyiruko n’Abanyarwanda muri rusange kugira uruhare mu guhashya ikibazo k’ibiyobyabwenge gikomeje gufatwa nk’icyorezo cyane mu rubyiruko.
Yagize ati “N’ubwo wowe mubyeyi ugenda ukarangura ibiyobyabwenge, wibwira ko uharanira iterambere ry’urugo, ubigaburira urubyiruko ni rwo ruzahindukira rugasenya ibyo wibeshya ko urimo kugeraho, ikindi kuri ubu harimo gukazwa ibihano, ku buryo uzajya afatwa ashobora no kujya afungwa burundu.”
Minisitiri Kaboneka avuga ko ibiyobyabwenge n’uwabyise izina yari yabibonye ko bituma ubwenge buyoba, aho byangiza umutekano kandi ko kugira ngo umutekano ugerweho bitashoboka igihe hari ibiyobyabwenge.
Atanga urugero nko ku bakinnyi b’umupira igihe umuntu ashobora kujya mu kibuga kubera byagusaritse, umupira waza ukagira ngo ni agashashi; ku bw’iyo mpamvu asaba buri wese kubireka kuko uwayobye ubwenge asenya, adatekereza iterambere.
Yagize ati: “Guteza imbere akarere n’igihugu bisaba kuba dufite Abanyarwanda bafite ubwenge n’ibitekerezo biganisha ku iterambere aho nsaba ko twese ababyeyi, abana, urubyiruko, dusabwe ubufatanye mu guhangana n’iki kibazo.”
Yasabye ko buri rwego rwafatanya mu guhangana n’iki kibazo, abari mu biyobyabwenge bakabakurayo, bakaza bakigishwa kubaka.
Agira ati “Rubyiruko hari abibeshya ngo baranywa ibiyobyabwenge ngo bagira imbaraga, burya nuko ubwenge buba bwayobye uwabinyoye aba yiyica yisenya kandi asenya igihugu, rubyiruko igihugu kirabakunda cyabashoyemo amafaranga menshi kirashaka ko muba abantu bazima bafite ubuzima n’intego yo kuzabaho ejo, birababaza kubona umukobwa, umuhungu wangiritse wiyandarika wanabaye ruvumwa, ntitubishaka dushaka urubyiruko rwiza ruharanira guteza imbere igihugu narwo muri rusange.”
Umuyobozi mukuru wa Polisi y’igihugu, IGP Gasana Emmanuel, yavuze ko nta terambere u Rwanda rwageraho hatabayeho uruhare n’imbaraga mu kurwanya icyorezo cy’urumogi.
Avuga ko inzego z’umutekano zitabishobora zonyine hatabayeho ubufatanye mu kurwanya iki ikibazo, yemeza ko abamaze igihe kinini bafatirwa mu biyobyabwenge ari urubyiruko kandi ari rwo rufatwa nk’imbaraga z’igihugu.
Ati “Tugiye kongera imbaraga ku mipaka, ariko dukeneye ubufatanye na buri wese, ibi bintu bishobora gutuma igihugu gisubira inyuma mu iterambere, kikadindira, ni ikibazo ndabizeza ubufatanye kandi twashyizeho ingamba zikarishye zigamije kubirwanya nko kongera ibihano n’ibindi bitandukanye.”
Mukeshimana Agnes ni umubyeyi, avuga ko bagiye kugira uruhare rufatika mu kurwanya ko ibiyobyabwenge bikomeza kuba icyorezo aho afatanyije n’abandi batazarebera.
Mu karere ka Rubavu hangijwe ibiyobyabwenge ibilo 420 by’urumogi, gin litiro 1900 na kanyanga litiro 1300 byose bifite agaciro ka miliyoni 42.
TANGA IGITEKEREZO
Leave a Reply
Be the First to Comment!


text:
Urashaka kugera k’urundi rwego? Fata umwanya wo gusenga!
Nshuti musenge,nubwo Satani ahari, mumare igihe mu masengesho , aho kudasenga ntimuhe umwanya inshuti , mwiyirize , mwigome ibyo kurya bya mu gitondo ibya sa sita ibya nimugoroba ndetse n’ ibitotsi ku bwo kugira ngo musenge - kandi
ntitugomba kuvuga isengesho ritereye aho gusa- tugomba gusengana umwete . Imana iri hafi . iza buhoro buhoro igihe abakobwa bahunyiza ‘’ ariko mbona ibyo Samuel Rutherfold yanditse ari ukuri : uburiri bwuzuye amarira , ijosi ryumishijwe n’amasengesho , amaso yahindute isoko y’amarira kubera abanyabyaha bo mu gihugu bigomba kuba hagati muri twe . - Andrew A. Bonar
Mu bikorwa by’ ubwoko bwose n’ ibyo tubamo bitwara igihe cyacu , Imana ihamagara mu buryo buboneye abantu bayo muri iki gisekuruza kugirango bagire uruhare rukomeye kw’ isi . Ariko rero tumenye y’ uko igikorwa cyo kumenyekanisha kristo mw’ isi yose ndetse n’ ahadukikije , mu mbaraga zacu ndetse n’ ubushobozi ntibyashobokera umuntu rwose. Iki gikorwa gisaba imbaraga nyinshi gisaba ko
twirundurira mu buntu buhindura. Umuco wo muri iki gihe cyacu , mw’ isi nko mu rusengero birababaje, uduhamagarira kubaho ku bwacu twihaza mu byiza by ‘ ibyo dutunze . isi yacu isigaye igengwa no gushaka kwishimisha , kwihaza ndetse no kwikunda – ariko se ni kangahe twihana turira ndetse twihebye kubera ko ubuzima bwacu bwa gikristo budafite impumuro y’ ijuru ? ,cyangwa se ngo butange amavuta aturuka ku rukundo rutagatifu (rwera) dufitiye kristo n’ ubuzima buhishe muri we mw’ isengesho risenganywe umwete .
Mbese tubasha kudasobanukirwa iteka ryose nka habakuki wavugiye mw ‘ ijwi rirenga agira ati :’’ uwiteka hembura umurimo wawe muri ibi bihe habakuki(3 ;2) muri uru ruhererekane rw’ubuhenebere , budukikije bugenda bwiyongera cyangwa se n’ udukorwa twiza duto duto dukorwa n’ imiryango , ingamba imishinga , ibiganiro,amanama,ibikorwa bya kimuntu gusa bitarimo Imana usanga ari byo byiganje .
Icyo dukeneye kurusha ibindi , ni ububyutse nyakuri aho urukundo rwacu rudakemangwa n’ Imana Yesu kristo yongere abeho , n’ urukundo ku bazimiye
kubazimiye n’ abataragerwaho n’ ubutumwa bwiza ,babyutswe, yego kwiyegurira Yesu burundu ni byo byonyine bizaduhindura abagabo n’ abagore bazahindura isi binyuze mw’ isengesho, n’imbabazi zonyine !z’Imana
Aha niho amakesha yo gusenga ahoraho azabona umwanya wayo , nk ‘ uburyo bwo
gushaka uwiteka kandi ukareka ukagengwa n’ intumbero y’ubwami bwe kandi wikoreye umutwaro uremereye w’ubuntu no kwihana ndetse no kwizera ryimbitse , rivuye ku mutima, kandi rirerire rizatanga imbuto zikurikira . isengesho :
1. Kwanga ubuzima bwacu , ibyo turarikira,indoto n’ imigambi ku bw’ ubwami no kugengwa burundu na Yesu Kristo.
2. Ubushake bwishimiwe budushyira ku ruhande kugira ngo witange k’ ubwo kugaragaza gusa icyubahiro cya Yesu Kristo bigaragarira mu buzima bwejejwe bwo gusana Yesu ne volonté
3. Kudahazwa n’ idini rirangwa no kutagira impinduka bizatuma habaho intumbero n’
ububyutse nyakuri mw’ itorero.
4.Urukundo n’umutwaro udasanzwe ku bazimiye ndetse na roho zirimo gupfa ,
ruzagaragarira mu bwitange burenze bwo kujya kuvuga ubutumwa bwiza mu ndimi zose , amoko yose n’ amahanga yose ataragerwaho n’ ubutumwa bwiza.
source: Topchretien


text:
‘’Abakorera ijuru bazarijyamo n’abakorera umuriro bazwujyamo’’ Billy Graham
Umukambwe w’umuvugabutumwa mpuzamahanga Billy Graham aritegura ko muri uku kwezi azashyira hanze igitabo cye cya nyuma kizaba kibumbatiye inyigisho zose muri Bibiliya zivuga kuri Gehinomu ( umuriro).
Billy Graham w’imyaka 96 y’amavuko ntagishobora gutanga ibiganiro no kubwiriza kuko ubu hashize imyaka 10 akoze igiterane cye cya nyuma.
Urubuga rutangaza amakuru ya Gikristo Christian today kivuga ko nyuma y’aho amariye kwandika igitabo yise ‘’The reason for my Hope’’ ugenekereje ni impamvu y’ibyiringiro byanjye, yahise akomerezaho gukora igitabo ku nsanganyamatsiko y’ubuzima buhoraho.
Billy Graham avuga ko nubwo umuco wa benshi ubereka inyungu za nyuma y’ubu buzima, ariko ari bake batekereza cyane aho bazamara ubuzima butagira iherezo buzakurikira ubu.
Iki gitabo cya nyuma cya Billy Graham kizaba kitwa Where I am: Heaven, Eternity, and our Life Beyond. Muri iki gitabo azasesengura icyo Bibiliya ivuga ku ijuru ndetse na Gehinomu (umuriro).
Muri iki gitabo Billy Graham atangira agira ati ‘’ Umuriro ntabwo ari igitekerezo cyangwa ibyo abantu bibwira gusa cyangwa filimi yashyizweho y’iterabwoba. Ni ukuri kuzuye k’ubuzima butegereje abanzi b’Imana, batemera ko Imana iza ngo ibahindure ibyaremwe bishya, ngo babeho mu mbabazi zayo no mu rukundo rwayo.’’
Akomeza agira ti ‘’ Bamwe bibwira ko bazahitira mu ijuru mu gihe isi izaba irangiye ngo kubera ko Imana ari urukundo.’’ Ku bwe asanga ibyo byaba ari uguhakana igitambo cy’Umwana w’Imana Yesu Kristo witanze ku musaraba. Agira ati ‘’ Ntimukibeshye mutyo, Imana ntinegurizwa izuru, ni Imana, yera, itabera kandi ikiranuka ntabwo rero irimo gutegura ijuru ry’abanyabyaha banze kwihana.’’
Ku bwe asanga nubwo umuriro wabaye nk’uwirengagizwa mu nyigisho za benshi, bamwe bakaba barawuhinduye nk’umuhango ariko ko Yesu yawigishijeho bikaba bibabaje kubona abantu batabyitayeho.
Iki gitabo gisesengura cyane inyigisho zijyanye n’ijuru ndetse n’umuriro binyuze mu byanditswe byera. Graham atangazwa no kubona abantu benshi barahinduye inyigisho z’uko umuriro uzatwika abanyabayaha nk’igitekerezo, bakabyoroshya ariko ko nk’uko abakorera ijuru bazaribona n’abakorera Gehinomu bagomba kujyayo.
Avuga ko kandi ibyo bifitiwe ibimenyetso bifatika mu byanditswe byera. Kuri we asanga iki ari igihe itorero rya Kristo rikwiye kubwiza ukuri isi ko amasezerano y’Imana ari ay’ukuri, ko abakorera ijuru bazaribona ariko kandi bakwiye no kwirinda umuriro.


text:
Aganira na Inyarwanda.com, Pastor Grace Ntambara ubwo yatugezagaho iyi ndirimbo ye nshya, yabajijwe ku butumwa burimo, asubiza iki kibazo muri aya magambo “Nayikoze ngamije kubwira abantu ko hari ibyiringiro y’uko igiti cyatemwe cyakongera kigashibuka. Ni uko nzi ko mu buzima bw’abantu, hari igihe bahura n’ibintu bikabamaramo ibyiringiro ariko hano ndimo kubahumuriza. Hari igihe ubura amafaranga y’ubukode, akazi ukakabura, abana bakaburara, ariko nje mbabwira ko hakiri ibyiringiro, bizere Imana gusa, bakomeze bakiranuke ibindi izabikora."
UMVA HANO 'TUMAINI' YA PASTOR GRACE NTAMBARA
Pastor Grace Ntambara yakomeje adutangariza ko yatangiye kuririmba mu ndimi z’amahanga nyuma yo kubisabwa n’abakunzi be benshi, ndetse bikaba biri no muri gahunda ye yo kwagura umuziki we ukagera ku rwego mpuzamahanga aho yifuza ko n'abatumva ikinyarwanda bajya bumva ubutumwa buri mu ndirimbo ye . Yavuze ko nyuma y’iyi ndirimbo hari izindi yiteguye gushyira hanze na zo ziri mu ndimi z’amahanga. Yagize ati:
Impamvu ndimo kuririmba mu ndimi z’amahanga ni uko Imana ko yatugabije amahanga, (…)ni ukwagura ubuhanzi bwanjye,kugira ngo abatumva ikinyarwanda bumve iyi ndirimbo iri mu Giswahili. Nyikoze nyuma y’aho abantu benshi bakunda umuziki wanjye bagiye babinsaba ko nabakorera indirmbo iri mu giswahili. Ndateganya gukora indirimbo iri mu kigande, abakunzi banjye bitegure ibyiza gusa, mu ndimi zitandukanye.
UMVA HANO 'TUMAINI' YA PASTOR GRACE NTAMBARA


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 10, 5-7.13-16)
Uhoraho aravuze ati 5“Uragowe Ashuru ! Wowe kiboko cy’ubukana bwanjye; n’inkoni witwaje ikaba iy’uburakari bwanjye. 6Nyohereje kurwanya ihanga ry’abahemu, nyihutishirije gutera igihugu cyandakaje, bagisahure kandi bakinyage, bakiribate nk’icyondo cyo mu nzira. 7Nyamara (umwami wa Ashuru) we si ko abyumva, aratekereza ukundi, kuko agamije gusa gusenya no kurimbura amahanga menshi. 13Kuko yibwiye ati ‘Ibyo nakoze byose mbikesha imbaraga zanjye, n’ubuhanga bwanjye kuko ndi umunyabwenge. Navanyeho imipaka y’ibihugu mbasahura ibyabo, nabaye intwari nkura abami ku ntebe zabo. 14Nanyaze ubukungu bw’amahanga nk’uko batwara amagi mu cyari ntagire kirengera; nanjye ni ko nafashe isi yose ntihagira n’umwe ukoma, wabumbura umunwa cyangwa se ngo atabaze.’ 15Mbese ye, intorezo yakwirata ku uyitemesha ? Urukero se rwo rwakwibonekeza ku urukeresha ? Ibyo byaba nk’aho ikiboko cyagarukana ukibanguye, inkoni ikazungaguza uyitwaje ! 16Ni cyo gitumye Uhoraho, Imana Umugaba w’ingabo azateza ab’imishishe kuzongwa, maze mu nsi y’ubwamamare, hagurumane nk’inkongi y’umuriro.”
ZABURI (Zab 94 (93), 5-6, 7-8, 9.11, 14-15)
Inyik/ Uhoraho ntatererana umuryango we.
Uhoraho, umuryango wawe barawutsikamira,
umurage wawe barawisha agahato;
barica umupfakazi n’umusuhuke,
impfubyi bakazihotora.
Kandi ni ko bavuga ngo “Uhoraho ntabibona,
Imana ya Yakobo ntibyitayeho !”
Muritonde, mwebwe biburabwenge mu bandi bose !
Mwa bipfapfa mwe muzumva ryari ?
Mbese nyir’uguhanga amatwi, ni we utumva ?
Uwahimbye amaso se, ni we utabona ?
Uhoraho azi ibitekerezo bya muntu,
ko ari ubusabusa.
Kuko Uhoraho adatererana umuryango we,
akaba atareka umurage we;
ubucamanza buzakurikiza ubutabera,
ab’umutima ugororotse bose bazabuyoboke.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga y’Ingoma y’Imana.
Alleluya
IVANJILI
+ Matayo (Mt 11, 25-27)
25Muri icyo gihe, Yezu aravuga ati “Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. 26Koko Dawe, ni ko wabyishakiye. 27Byose nabyeguriwe na Data, kandi nta we uzi Mwana keretse Data, nta n’uzi Data keretse Mwana n’uwo Mwana ashatse kumuhishurira.”


text:
Itsinda rya Praise Again Ministries, itsinda riramya rikanahimbaza Imana mu mbyino ibyo benshi bita Drama rikomeje gahunda y`ibitaramo bya buri wa gatanu wa nyuma w`ukwezi.
Iri tsinda ryatangiye iki gikorwa ari igikorwa kigomba kurangira ariko nyuma y`uko ubuyobozi bw`itorero Louange rikorera I Gikondo bumaze kubona umuhamagaro w`uru rubyiruko bubasaba ko bajya bafatanya kubitegura maze bikaba buri wa gatanu wa nyuma w`ukwezi.
Nk`uko twabitangarijwe na Thomas Sankara umwe mu bagize iri tsinda yadutangarije ko uko iminsi igenda ishira abantu bagenda barushaho kwitabira ibi bitaramo ati :” Burya hagora gutangira , dutangira abantu ntibari bakabimenye ngo bitabire, hitabiriye abantu bake cyane ariko uko iminsi igenda iza tubona abantu bagenda biyongera umunsi ku wundi.”
Iri tsinda rikibyina Drama twakwita gakondo aho babyina mu buryo bugerageza gusobanura indirimbo ku buryo n`utabasha kumva indirimbo ashobora kumva icyo ivuga binyuze mu mbyino ritegura ibi bitaramo mu rwego rwo kurushaho kwegereza urubyiruko bagenzi babo Imana mu buryo bwo kuyiramya no kuyihimbaza.
Kuri uyu wa gatanu, iri tsinda rikaba rizakora igitaramo rifatanyije na Heman Int`l Worshipers, the soldiers of Christ, Arsene Manzi n`abandi batandukanye. Iki gitaramo kikazatangira I saa kumi n`imwe z`umugoroba kwiinjira bikaba ari ubuntu.
Festus @ Urugero.rw


text:
KUGERAKURE SIKOGUPFA
.
EPISODE
16
Duheruka: ndapfuye weee icyirenge peter aza yirukanka cyane ajekureba icyibaye kuri poul amugeze imbere amubonye peter amarira ahita amanuka mumaso arimenshi cyane ati poul niwowe ubaye ………
.
.
amugeze imbereati poul niwowe ubaye ukunguku poul aramubwira ati peter ndimo kubabara peter wanjyanye kwamuganga peter aramusubiza ati reba ahantu turi nimugishanga ntamuntu numwe urahangaha ngadufashe kdi reba icyirenge cyawe ukuntu cyimeze ntago wabasha kugenda umeze ukonguko ahubwo…..
atararangiza kuvuga poul ahita amubaza ati ahubwo icyi peter aramubwira ati dore byabyatsi byomora igisebe bigatuma amaraso ataza arimenshi poul aramubwira peter ukuntu nyirabarasanya ziryana mugisebe koko nizo ugiye kunshiraho peter aramusu ati muvandi ihangane ntakundi twabigenza poul ati icyirenge cyirimo kundya peter aramubwira ati urabizi ukuntu databuja arumugome dutaye inkaze nokutwica yatwica ntambabazi ajyagira peter yahise afata inyabarasanya arazivuguta arangije azishyira kugisebe cya poul ubwo poul uburibwe bwariyongereye ariko arashyinyiriza peter amarira nagahinda byaribyaribyinshi kuriwe arimo kurira yivugisha ati mana kucyikoko wemeyekotuba murububuzima kucyikoko wemeyeko papa na mama bapfa kucyi koko wemeyeko dutandukana na mutesi na teta kucyi wabyemeye mana kucyi tubabazwa iteka poul ahita abwira peter ati ndikumva ndimumarembera yubuzima bwanjye ariko haricyintu narinaribagiwe kukubwira peter ati igicyise poul abwira peter ati hashyire imyaka 2 namezi macye tudaheruka kubona abakobwa twakundanaga ariko mbereyuko tuza harigihe twigeze gutembera njye na teta ariko kubwibyango nshiduka naryamanye na teta nibagiwe kubikubwira gusa Nizeyeko Imana yambabariye peter aramusubiza ati waba waramuteye inda umwana wabandi urikumva utaba umuvucyije byinshi poul aramusubiza ati
ndacyeka naramuteye inda ubu umwana nimukuru niba narayimuteye poul akokanya ahita yongera ararira ati ubunabikoreye icyikoko ariko peter aramuhumuriza aramubwira ati ibyo byarabaye kdi byararangiye peter ahita abwira poul ati buraho ndaje ngarure inkazitajya kona peter ahita ajyakugarura inka poul ntago we yararimo abashya kugenda bitewe nukuntu igiti cyamwishe kukuguru ubwo peter yahise abwira poul ati uribukako mugitonda arinjye waribujye guhinga wowe ukaragira ubu boss nasanga tutarabikoze tuzamucyira peter ahita amusubiza ati azabikore ukabishaka ubwo peter yahise ashorera inka aheka poul kurutugu kuko atabashaga kugenda ubundi barataha
.
.
Tugaruke ahangaha hashize imyaka irenga ibiri mama teta abwira teta ati mwana wanjye undi ati ndakumva mama we aramubwira ati tantine wawe ubamubu faranca araza kukureba ampamagaye abwirako ageze kukibuga cyindege kdi ngo murajyana dore numwana wawe amajeje gukura teta aramusubiza ati mama byaribyizako njyakuba iburayi ariko ntago nagusiga ngo nsige numwana wanjye hano ntago byashoboka ahubwo reka kwereke ba ariwowe ugenda mama we aramusubiza ati mwana wanjye hoya tantine wawe niwowe ashaka teta aramubwira ati ntago bishoboka ko nasiga umwana wanjye ngo nawe ngusige ubwo teta yahise yibuka ukuntu poul
yamubwiye ati ntawundi mugore nzashaka utariwowe yakibuka ukuntu bakundanye yakibuka ukuntu papa we yapfuye akaba ataramenye naho umurambowe uherereye agahinda karamwica cyane mama we ahita amubaza ati urimogutecyereza ibyicyi mwana wa undi ati mama
mama we amuca mwijambo ati..
ariko teta kutarimo gushaka umugabo bimeze gute teta ahita arira abwira mama we ati mama urambabaje nakubwiyeko ntawundi mugabo nzashaka nubwo poul yapfuye ariko ndacyamukunda niwe mfata nkumugabo wanjye nubwo atacyiriho avuze ukonguko mama we ahita amubaza ati noneho ntamugabo uzashaka…..? atarasubiza mama teta bahita bamuhamagara kuri 4ne ati nahageze mufungure mama teta ahita abwira teta ati tantine wawe arahageze arikugipangu ubwo umukozi yahise ajyagufungura urugi teta asigara yibaza ati wamugani ubusinasaze ubunzabaho ntashatse umugabo kdi poul yarapfuye ariko poul ndamukunda nubwo yapfuye ubwo tantine we namama we bahise binjira munzu teta ahobera tantine we barahoberana nkabantu baribamaze imyaka myinshi
batabonana tantine ahita ababwira ati mumbabarere kuba murupfu rwa papa teta ntarimpari ariko nazanye indabo mujye kunyereka aho imvaye irinshyireho indabo avuze ukonguko teta namama we barira rimwe umukobwa biramucanga ayoberwa icyo babaye arangije arababwira ati nonese komurize nukombibucyijeko papa teta yapfuye ntagomubamushyaka umuntu umuvuga mama teta mumarira atemba kumatama ahita amusobanurirako batigeze baca iryera umurambo we umukobwa arabihanganisha arangije abwira teta ngo yitegure mugitondo barajyana mubu franca ko ariwe umuzanye ahanini avuzeko teta nanone arongera ararira kuvuga biramunanira amerankumuntu uheze umwuka bahita bamujyana kwamuganga
.
.
Turebe ahangaha naho ukobihagaze
mama mutesi yahamagaye mutesi ati mwana wanjye undi ati ndakumva mama ahamagara na anitha ati muzembabwire bana banjye baraza baraganira ndetse nanyirakuru barikumwe mama mutesi arababwira ati bana banjye murabona ndarwaye cyane nabuze amafaranga amvuza murabona banyohereje kwivuza muri Kenya ariko nabuze amafaranga icyindi murabibona ntanzu tucyigira niyompamvu tubaha kwanyogokuru wanyu mutesi agahinda karamwica mama wabo arakome arababwira ati mutesi na we anitha ndabashimira ukuntu muhinga mukadutunga anitha amarira atangirakumanuka mumaso mama wabo arakomeza ati bana banjye nubwomwize ariko mwabuze akazi nokubona ibyokurya ubuntago bitworoheye Dorebarumuna banyu muzabiteho nahonjye ndikubona ubuzima burimo kuncika murabeho ndagiye mutesi ati mama ugiyehe mama wigenda mama wabo ati hoya murke ngende nisangire papa wanyu mutesi na anitha baririra rimwe ati mama mama mama
turacyagucyeneye mama turagushaka gusa baganiraga nawe bumva akajwike karimo kugenda kagenda ukuntu bashiduka noneho atacyirimo kuvuga ubwo mutesi yarabibonye ko mama we ashobora kuba apfuye anitha nawe biba nkuko ndetse nanyirakuru nawe arabibona byari nijoro ubwo bahise bacana agatadowa barebye babona ntago mama wabo arimo guhumeka bakoze kumutima bumva urimo gutera gacye ubwo ntabutabazi baribafite akokakanya bahise bose batangira kurira ariko nyirakuru arababwira ati mucaceke mbabwire baraceceka arangije arababwira ati mwemerako Imana ishobora byose baramubwira ati turabyizeye arababwira ati ngaho nimusenge ubwo bahise batangira gusengera mama wabo nkanyuma yamasaha abiri bumva aravuze ati mutesi kurira ubayicyi mutesi anitha bagwa mukantu ati mama urogeye uravuze mama wabo arababwira ati bana banjye ndose mbona tunezerewe cyaneeeeeee mbona turikumwe nabandi bantu gusa ntago nabashije kubamenya abaribo babona mama wabo arahagurutse aragenda kdi ubundi atagendaga bose bavugira rimwe bati shimwa Mana
.
.
Tugaruke kwa Jack na Iranzi jack
abwira abakozibe ati bakozi banjye abandi ati turakumva boss arababwira ati umuhungu wanjye clauch yarwaye ntago akirya ntago akiryama kubera kubura teta arababwira ati mbahaye iminsi 3 mube mwamajeje kugeza ahangaha mutesi… nanyina anitha… teta na nyina… ndetse mbahaye icyumweru mushake poul na peter mubazane bicwe wasanga aribo bihishe inyuma yibibyose Iranzi ahita ababwira ati nkeneye anitha ndashakako ambera umufasha mugende mubazane ahangaha Jack bahise bamuhamagara kuri 4ne ati banguka umuhungu wawe arasaze icyabaye Jack yahise ababwira ati umwana wanjye arasaze kubera umukobwa kubera Teta mugende mumushake mumuzane hano yahise abwira Kazungu ati kazungu niwowe nizeye genda kdi nizeyeko ubazana kurundi ruhande poul na peter poul barikumwe na sebuja poul abwira boss ati wampaye amafaranga nkajya kwivuza boss aramubwira ati urambabarira ntamafaranga nifitiye avuze ukonguko poul ararira arize boss wabo ahita ababwira ati mwakiyemera mwakiyemera ubuse mukoriki guhinga ntabyomuzi kuragira ntabyomuzi ubuse muziki…..?
icyomuzi nukurya gusa ntacyindi boss ahita ababwira ati kubwokunsuzugura umurima nababwiye guhinga ntago mwawuhinze poul ati mbabarira narindwaye boss arababwira ati nafashe icyemezo mbahaye irijoro gusa mugitondo mubyuke mugenda mumvire aha ntago natunga abantu bokurya gusa nkaho nababyaye…………
.
.
UBUSE POUL NA PETER NONEHO BARERECYEZAHE
MAMA MUTESI INZOZIZE ZIHATSIKI
UMWANA WA JACK ARASAZE KUBERA TETA